North Korea Raldo Man Thepthep Zo - Chinland Today Media\nMarch 30, 2013 7:55 pm·0 comments\nWASHINGTON ( Reuters ) : North Korea ram cun, an ram ih Nuclear tuahnak duhlo tu ram pawl ih an hringhro nak le, South Korea thawn an karlak thu ah, South Korea thawn raldoawk kan man zo asi tiin March 30, Zarhte Sun ah thu an than durdo thlang. North Korea hruaitu Kim Jong Un cun, South Korea thawi ramri kiang ih retmi US ralkap pawl umnak pawl kahnak ding siannak cu hmin a sign zo. North Korea hi, China hin a tan ve zet ruangah, an buai taktak asi ah cun China hin North Korea a bawm zumtu khal an um.\nUSA hin South Korea lam ah a ding ih, North Korea ih ralthuam tuahnak pawl khal duhlo zettu ram asi. North Korea in raldo a man thu a puannak ( State of War ) thu ah, White House National Security Council spokeswoman Caitlin Hayden cun, “North Korea in state of war a puannak thu kan thei zo ih, hi an thu puannmi ruangah kan nih khal ralring zetin kan um thlang ih, South Korea thawn thuksin kan pehtlaihawk a tul thlang asi” tiin asim.\nNorth Korea Cun An Ram Dintu Ih Suahcam Lawmnak Nei, US Le North korea Biakawk US Man Ringring, John Kerry


Chin Ramkulh Rorel Innpi Thurelnak An Thok; Pu Lian Luai In Kai Hruai - Chinland Today Media\nChin Ramkulh Rorel Innpi Thurelnak An Thok; Pu Lian Luai In Kai Hruai\nFebruary 8, 2016 7:00 am·0 comments\nChin Huattaw meeting thok thukam lak lai.\nZuk: The Chinland Post\nChin ramkulh rorel inn pi thurelnak cu tuini February 8, 2016 zinglam sml 10:00 ihsin an nei thok ih rorel inn hotu lu Pu Zo Bawi le a bawmtu Pu Aung Taan sinak nemhngetnak le thukamlaknak khal an nei. Hi thukam laknak le rorel inn thurelnak hi Pu Lian Luai in a kai hruai.\nA tumhnihnak ih a veikhatnak Chin ramkulh tlangbawi thurelkhawmnak ah mipi aiawh hril tlin mi MP (18) le ralkap palai in thlah mi MP (6) pawl an tel thei tiah The Chinland Post cun a tarlang.\nFalam MP, Pu Lian Luai ih Chin ramkulh Hluattaw meeting kaih hruai lai\nHi thurel khawmnak ah Pu Zo Bawi le U Aung Taan in Pu Lian Luai ih kaihruainak in a hmai ah thukamlaknak annei ih cuntin thurelnak cu Pu Zo Bawi in a kai hruai. Cutin bur zuknak le tuanvo thlengawknak pawl in caan an hmang.\nA vei hnihnak thurelkhawmnak hi ziang tik cekci ah an nei ti theih fiang a si hrih lo. Thuhram laknak ih a tarlang dan ahcun Chin ramkulh Chief Minister ding cu NLD party sung ihsi hril dingin thutluknak kan nei zo tiin Chin ramkulh Hluattaw hotu Pu Zo Bawi cun a sim.\n2015 Rampi Hrilawknak Ah Nunau MP Cuhtu 800 Um 140 In Nehnak Co, Chin Nu 3 Tel\nBreaking News: Hakha Ah Nau Thla (8) Pai Nu, Hreitlung In Cek That


Sunthla Innhmun Pohngahtu pawl Awloksong in An Um | Falam Online Media\nSunthla Innhmun Pohngahtu pawl Awloksong in An Um\nNovember 24, 2020 November 24, 2020 Ni Hnem Sung\t0 Comments\nFalam khuapi karh project ih a hmasabiknak innhmun 247 phorhsuahmi ah ram neitu Sunthla le C. Zamual hrang Innhmun 10 fingfing pek a siih cumi a pohtu pawl cun bank ah ting 10 cio thun ding a si ruangah hrekkhat cu awloksong in an um.\nNovember 22 ah Sunthla khua cun ram neitu dinhmun in Innhmun 10 a ngah mi cu caamcawhfung zuuk terin dikfel te`n mipi hnen ah zemsuak a si nan a pohtu hrekkhat in ting 10 pek dingah an harsa ih awloksong in an um a si.\n“Leiram neitu hrangah innhmun 10 pek a si tiah cozah lam in an ti fawn. Innhmun pakhat ah ting 10 thun ding an ti lala cu khuaruahhar a si ko” te`n Sunthla khuami mipakhat cun a sim.\nInnhmun thar phorhsuahmi 247 cu camcawhfung zuuk in a pohtu pawl hnen ah theihternak ca kuat a si zo ih November 30 netabik ret in Bank ah paisa thun ding ti a si nan November 27-30 tiang acozah zungpit a si ruangah November 26 netabik ret in thun a ṭul ding tiah Chinland Herald daily news in a ngan a si.\nRead also : Falam innhmun thu ah Zamual Khuami lungawilo, Voihnihnak Ca an Kuat\nRead also : Falam Khuapi karh Project le Thuthang Leng vaak\n← Kutdawh nauhak Bawmnak pek lo dingin Mandalay Siipin in Tlangthannak nei\nUS : Utah ramcaar ih Thilmaksak hmuhsuah mi cun Mipi a ti Mangbang →


ROME CAKUAT - Hre Mang\nWELCOME TO MY PAGE > ONLINE SUNDAY SCHOOL > \nRome Cakuat Thuthlangpi\nRomulus in B.C. 800 hrawngah Rome khua a rak din thawk. Cozah kumpi in Rome khua dinni ah an rak phuansuah mi cu B.C. 753 asi ih B.C. 600 hrawng ahcun Rome khua cu lian zet, hminthang zet, siangpahrang umnak khawpi pakhat ah a rak cang. B.C. 500 ah siangpahrang uknak cu an rak siatsuah ih B.C. 272 ah mipi uknak (Republic) an rak din. Cumi hnu ah Rome cu mipi uknak, Republic kaihhruai awknak in, ramkulh dang tampi a uk (confederation uk awknak in). Kum 150 ral do awk hnu ah Mediterranean ramkulh ah a cakbik umsun ramkulh pi ah a cang ih Alerander the Great ih ram uknak hnakih cak le tumah a rung cang. Cuticun Zesu Khrih leitlunah taksa in a ra suak tiang ah Rome ramkulh cu a cakbik le tumbik ah a cang ih Empiror Tragan (A.D. 98-117) tiang a daih. Rome uknak cun Scotland ihsin Sudan, Atlantic coast of Portugal ihsin Caucasus pawl a huap ih America ramkulh hi tthenthum ah tthen sehla tthenhnih tlukin Rome ramkulh cu a rak kau.\nDungtluntu Paul san laiah Rome ramulh sung mipum hi million khat (one million) lenglo an rak si. Mi tampi Rome ramsung mipum siar tel mi pawl cu sal an rak si. Ramtin ihsin Rome ukhnuai ih milai pawlin Rome khawlipi sungah an rak ra ih buaknak phunphun an rak keng ih lennak phunphun thawn Rome khawlipi cu hmunpi zet ah a cang. Cutawk hmun cu :Leitlun tawpnak” (Dung.1:8) tiah Paul in a rak simmi Thuthangtha simsuak dingin a rak hmuisel mi khua a rak si.\nRome cakuat a rak ngan tu: Paul\n1Khrih Jesuh ih siahhlawh le a tirhthlahmi, Pathian in a Thuthang ṭha phuangtu dingah a hriil ih a kawhmi keimah Paul in ca ka lo kuat. Rome 1:1; 11:13; 15:19.\nRome cakuat dawngtu pawl:\n“7Curuangah Rom khuaih a um, Pathian ih a duhdawtmi le a minung si dingih a kawhmi nan zate hnenah hi cakuat hi ka ngan. Kan Pathian le Bawipa Jesuh Khrih ih zaangfahnak le daihnak nan hnenah um hram she,” Romans 1:7.\nPaul in Rome cakhuat a ngan hlan ah Rome khua ah khrihfa zumtu pawl an rak um zo (Rome 1:8), himi cakuat a ngan tiangah Paul kha Rome khua ah a thleng dah hrih lo ih Rome khua ah kawhhran rak dintu khal asi lo, (Dung 19:21; Rome 15:23, 24). Peter khal kha Rome khua ah kawhhran dintu asi dingin a lang lo. (Eusebius cangan nak ah Peter kha Rome khua ah a feh ih A.D.42 ihsin kum 25 sung Rome khua ah a um asi a timi khal zum um lo, fiahnak dang um lo asi). Peter kha Rome ah a feh ti cu a fiang ko nan a feh tikcan cu Paul kha thawng in sung ihsin a suak hnu (A.D.61, 62) ah a feh in a lang.\nRome khua ah kawhhran a rak din thawk tu cu Pentecost (Dung 2:10,11) ah a rak um vet u, Jews le miphun dang Khrihfa ah a rak lutih Rome khua ah a kirsal tu pawlin an rak din in a lang.\nRome cakuat bung 16 nakah Paul in cibai a buk mi pawl kha Rome khua ah kawhhran rak dintu pawl an si in a lang. Paul in a cakuat sungah cibai a buk mi pawl hi missionary a fehnak khua pawlah a theih cia mi, Rome khua ah kawhhran rak din hmaisa tu, in ah pumkhawm nak rak thawk tu pawl an si in a lang (Rome 16:3-5,10,11,14,15).\nRome kawhhran sungah sungtel pawl kha Jews le Gentel miphun pawl khal an tel in ti a fiang (Rome 1:5, 6, 13; 11:13; 2: 17..; 4:1; bung 9-11).\nRome cakuat ngannak hmun, le ni thla\n15:25, 26 ah a sim vekin, Paul in Rome cakuat a ngan tikah amah cu Korin khua ihsin Gentel kawhhran zumtu pawlin Zeruslam khua ih zumtu mi farah pawl hrangah sum an khawn khawm mi keng tahrat in Zerusalem khua ah a feh ding thu a sim. Curuangah, Rome cakhuat a ngan tikah Paul cu Korin khua ah a um ti a fiang. Dung 19:21 le 20:1-3 ah a sim vekin Ephesus khua ah kumhnih hnakih tam um in rawngbawlnak a neih hnu ah Zerusalem khua ah a kirsal ding thu a sim. Cutin Ephesus khua ihsin Zerusalem a tlun hlanah a kiangkap khua pawl, Greece ramkulh, Korin khua pawlah feh tahratin zumtu pawlin an khawnkhawm mi sumpai pawl kha Zerusalem ah keng phah dingin a khawnkhawm thu hmuh theih asi. Paul ih voithumnak missionary khual tlawnnak hi Ad. 57 ah a tawp. Cutin missionary khual thlawnnak a voi thumnak a tlun lam, Korin khua ih a cam lai ah Paul in AD 57 ah Rome cakuat hi a ngan asi ti ah zum asi.\nZaingvek tumtahnak in ziangvek dinhmun hrangah Rome cakuat hi ngan asi?\nRome kawhhran sungah buainak pawl thu simfiang dingin Paul in Rome cakhua thi a ngan mi si loin Rome khua ah a feh in a rawngbawl ding hrang timtuah cia nak ah a ngan mi asi in a lang sawn. Rome khua ih khrihfa zumtu pawl thawn pawlkom awknak nei in thazang pe aw tawn ding a duhtu pawl a sim, ( Rome 15: 24; 1:11,12). Nisuaknak lam ah a rawngbawlnak cu a cem vekin a simih nitlaknak lam ah thuthangtha sim vivo dingin, a biktakin Spain ram lamah thuthangtha sim vivo ding a tumthu asim ( Rome. 15:23;24). Rome khua a hmuh duhthu a rak sim cia zo ( Rome 1:10-13; 15: 23; Dung 19:21). Spain ram a feh phah ah Rome khua ah cawl phah in Rome khua ih kawhhran zumtu pawlin bawmnak an pek ding a duhthu khal a sim (Rome 15:24). Cutin nitlaknak lamah missionary hnatuan a tuan tikah Rome cu a dunglam ihsin bawmtu bik an si ding a duhthu a sim. Curuangah Paul in Rome khua ih Khrihfa pawl hnenah cakuat a ngan in a lang.\nRome cakuat phurtu: Nunau kawhhran deacon, Fibi.\n1Kenkhria khua Kawhhran ih hnaṭuantu kan farnu Fibi hi nan theihthiammi siseh ti ka duh. 2Pathian zumtu pawlih tuah dingmi a si vekin Bawipa ih hmin in amah cu rak cohlang uhla bomnak a ṭul ahcun rak bawm uh. Amah hi mi tampi hrangah siseh, keimah hrang khalah siseh, rualpi ṭha, mi ṭhahnem zet a si. (cf. Romans 16:1,2).\nRome cakuat tumtah mi:\nPathian hnen ihsin dingnak thuthangtha, Rome 1:16, 17.\nRome Cakuat THutlang Khaikhawm:\nThuhmaihruai, Rome 1:1-15\nA. Cibai buknak, Romans 1:1-7a\n1. 1Khrih Jesuh ih siahhlawh le a tirhthlahmi, Pathian in a Thuthang ṭha phuangtu dingah a hriil ih a kawhmi keimah Paul in ca ka lo kuat. Romans 1:1 .\na. 2Ca Thianghlim sungih ngan vekin cuih Thuthang ṭha cu Pathian in a profet pawl hnenih a tiam ciami a si; Romans 1:2\nb. 3Cuih Thuthang ṭha cu Amah ih Fapa, kan Bawipa Jesuh Khrih thuhla a si: minung a sinak lamah cun amah cu David tesinfa sung ihsin suakmi a si. 4Pathian a sinak le a thianhlimnak lamah cun, thihnak ihsin thawhter a si ruangah Pathian Fapa a sinak cu a nasa zetmi huham thawn langter a si zo, Romans 1:3,4\nc. 5Khrih hrangah le Amah thawngin mi hmuahhmuah in an zum ih an thlun theinak dingah Pathian in a tirhthlahmi sinak cu covo ah i pek. 6Cu mi hmuahhmuah sungah cun nannih Rom khuaih a ummi khal Jesuh Khrih ta si dingah Pathian ih kawhmi ah nan tel ve a si.Romans 1:5,6\n2. 7Curuangah Rom khuaih a um, Pathian ih a duhdawtmi le a minung si dingih a kawhmi nan zate hnenah hi cakuat hi ka ngan, Romans 1:7a\nB. Kan Pathian le Bawipa Jesuh Khrih ih zaangfahnak le daihnak nan hnenah um hram seh. Romans 1:7b\nC. Paul thlacam, Romans 1:8-10\n1. Paul ih lungawi thu simnak, Romans 1:8,9\nD. Pathian remruat in Paul in Rome khua tlawn tumnak, Romans 1:11-15\n1. Thlarau laksawng comi thawn zumnak ah tthangso ter dingin, Romans 1:11\n2. Thazang pek awk tawnnak, Romans 1:12;\n3. 13U le nau tla, himi hi ciing ringring uh: voi tampi nanmah tlawng dingah ka tum zo; a sinain ra tlawng suak thei lo dingin i khawkhartu ziangsimaw a um ringring. A dang Zentail mi lakah lungthlengmi ka neihter thei bangin nanmah lak khalah lungthlengmi um thei ding cu ka duhzet a si, Romans 1:13\n4. Thuthangtha sim dingah miphun dangdang hnenah fial mi Paul, Romans 1:14,15\nTumtah: Thuthanghta cu rundamnak hrangah Pathian huham cahnak, Pathian dingnak (righteousness) phuan awknak asi, Romans 1:16,17\nPart 1: A sual mi Leitlun milai parah Pathian thinhengnak rung lang mi, Romans 1:18-3:20\nA. Gentel mi pawl diklonak, sualnak, Romans 1:18-32\n1. Gentle pawlin zianghman puhmawh ding an nei lo, Pathian an thei nan an zum lo, Pathian thu vekin an nung lo; Romans 1:18-20\n2. Gentel pawlin Pathian an thei nan an atnak ruangah milem biaknak ah an her awaw, Romans 1:21-23\n3. Curuangah Pathian in a pek hai:\na. An thinlung suaknak le hiarnak vekin sualnak tuah ih cangvai dingin; (perverted homosexuality and lesbianism), Romans 1:24-27\nb. Ruahnak sual, suangtuahnak sual, a bal mi, sualnak citintian tuahnak le cuvek a tuah tu pawl lungkimpi nak (To a depraved mind that is responsible for every kind of wickedness and their approval of those who commit all sorts of disgusting sins) Romans 1:28-32\nB. Mahlemah dik zet ter, midang parah thutthentu pawl parah mawhsiatnak, Romans 2:1-16\n1. Mahte dik in thei aw tu pawlin midang anmai sualnak vek tuah rero tu pawl parah thu an tthen, Romans 2:1\n2. Nanmah lala kha Pathian in thu a lo then ding, Romans 2:2-4\n3. Mah le mah dik zetin a thei aw tu pawl parah Pathian thinhengnnak a khawl aw aw; Pathian in mi zokhal anmai tuahnak vekin thu a tthen ding, Romans 2:5-11\n4. Mah le mah dik zetin thei aw tu pawl hihi thei uh: Mi zokhal Pathian dan in thu a tthen ding; Jews pawl parah an hnenah pek mi dan vekin thutthen an si dingih dan pek lomi, Gentel pawl parah an thinlung siathatheihnak dungah ngan mi dan vekin thuthen an si ding; Dan pekmi, dan thei tu pawl si loin dan thlun tu pawl lawng thiamcoter an si ding, Romans 2:12-16\nC. Jews midik lo pawl parah thutthennak, Romans 2:17-3:8\n1. Rome khua ih a ummi Jews pawl, nanmah le nanmah cu zirnak nei vekin nan thei aw aw ih midang zirh thei tu vekin nan ruat aw aw. Ziangruangah midang in tuah hai sheh tiah nan zirh mi thiltha cu nangmah in tuah dingin nan zirh aw lo; Romans 2:17-24\n2. Abraham ih cithlah si in vunzim tannak in Pathian hmaiah nan dinhmun a danglam ter ah ruat hlah uh, dan nan thlun lo asi ahcun. Dan thluntu Gentel pawl lala in an lo mawhsiat ding. Pathian lungawi ter tu vunzim tannak (circumcision) cu Thlarau Thianghlim in thinlung vunzimtannak a tuah mi sawn kha asi, Romans 2:25-29.\n3. Jews pawlin Gentel pawl neih lo mi Pathian thu/tongkam an nei. Jews pawlin zumnak an neih lo ruangah Pathian in a thu vekin ziangkim a tuah famkim dingmi a tlawlh cuang lo, Romans 3:1-4.\n4. Jews pawl, nan diklo nak ruangah Pathian tumtahnak a famkim ti ah ruat hlah uh; cutin nan sualnak in Pathian a cawimawi tiah ruat hlah uh. CUtin a ruat tu pawl cu mawhsiat tlak an si, Romans 3:5-8.\nD. Leitlun milai hmuahhmuah parah mawhsiatnak, Romans 3:9-20\n1. Leitlun milai hmuahhmuah Pathian hmaiah mi bang aw aw, misual an si theh, Romans 3:9-18\n2. Dan cun mi zopar khalah rualran ten dan thlun lotu pawl parah hremnak ding thu a simih zohman in mai diknak in porh aw thei an um lo. Romans 3:19\n3. Hihi thei uh: mi zohman dan thlun ruangah Pathian hmaiah miding ah pom an si lo ding. Dan cu milai cu a felter si loin sualnak le dinglonak kha mi a theihter sawn asi, Romans 3:20\nPart 2: Pathian in mi zapi hrangah dingnak aih ah apom sak (Justification), Romans 3:21-5:21\nA. Zesu Khrih sung ihsin Pathian dingnak cu mi hmuahhmuah hnenah theihter asi. Pathian dan in sualman thihnak hremnak a phut mi cu Zesu Khrih in amai thihnak in aiawh thawinak a pek ruangah Pathian in leitlun mi pawl cu dingnak ah a pomsak zo, Romans 3:21-26\nB. Cutin mi pakhat cu miding ah phuan/pom asi, zumnak in, tuahnak le dan thlunnak tel loin. CUcu Jews le Gentel mi pawl hrang khal ah asi, Romans 3:27-31\nC. Zumnak ruangah miding ah pom/phuan kan si vekin Abraham khalin Pathian a zum ruangah a zumnak cu dingnak ah pomsak, phuansuak asi, Romans 4:1-4.\n1. David khalin milaituahnak ruangah siloin Pathian in midang ah a pomsak mi pawl cu mi thlawsuak an si thu a sim, Psalm 32:1,2; Romans 4:4-8.\n2. Himi dingnak le ngaidamnak, Pathian thlawsuahnak cu Jews le Gentel mi pawl hrang khalah asi. Abraham ih zumnak cu dingnak ah pomsak asi vekin vunzim tan le tan lo, Gentel le Jews pawl khal an zumnak cu dingnak ah pomsak an si ih zumnak ih a nung tu pawl cu an zaten Abraham ih tefa an si theh, Romans 4:9-12\n3. Abraham hnenah thukam, mi tampi pa asi nak ding cu dan thlunnak ruangah siloin a zumnak cu dingnak ah pomsaknak in a cang mi asi. Cutin zumnak thukam sungah a nung tu hmuahhmuah cu Abrahram ih tefa an si, Romans 4:13-17.\n4. ABrahram cun minung lamah a cang thei lomi, mi tampi ih pa siding cu Pathian huham cahnak in a cang thei asi ti a zumih a zumnak cu dingnak ah pomsak asi vekin Zesu Khrih cu kan hrangah kan sual tlenfai dingin a thi ih a thosal, cumi zumtu hmuahhmuah cu dingnak ah Pathian in in pomsak ih sual ngaidam zo an si tiah phuansuah an sinak thu pawl langternak ding hrangah rak ngan mi asi, Romans 4:18-25.\nD. Miding ah phuansuah kan sinak ih rahsuak mi, Romans 5:1-11\n1. Pathian thawn daihnak, Romans 5:1,2a\n2. Pathian hmin sunlawinak ruahsannak ah lungawinak famkim kan nei ih tuarnak lak hmanah lungawi thei in zumtu thlarau nun pitling nun neihnak, Romans 5:2b-5.\n3. Mahte a runsuak aw thei lomi misual pawl hrangah sual thlengfai dingin Krih Zesu a thih ruangah Pathian ah hnangam daihnak, rinsannak kan nei, Romans 5:6-8\n4. Pathian Fapa a thihnak le thohsalnak ruangah kannih cu Pathian thinhengnnak sung ihsin kan luat zo ih Pathian thawn pehtlaih awknak thar nei daihnak thawn rem aw sal kan si zo, Romans 5:9-11\nE. Adam sualnak ihsin leitlun milai hmuahhmuah sualnak, dinglonak, le camsiattuarnak le Khrih Zesu ah Pathian in dingnak laksawng in pek mi in nunnak le rundamnak in pek mi thu. Pathian zangfah lainatnak laksawng cun milai sualnak hmuahhmuah in a tuah thei mi sual a nehnak, Romans 5:12-21.\nPart 3: Pathian ih pekmi dingnak laksawng pek mi cun dingnak ih nunnak a rahsuak, Romans 6:1-8:39\nA. Pathian ih dingnak laksawng pek mi cun sual sal ah nunnak ihsin luatnak mi a pek, Romans 6:1-23\n1. Pathian zangfah lainatnak ih pekmi dingnak laksawng cun sual tuah dingin zalennak pek asi lamlam lo. Sual mizia thawn a nungmi milai cu Zesu Khrih thawn a thi zo ih cutincun a thohsal nak ah thosal in Khrih ah sualnak nei loin nung sawn ding kan si, Romans 6:1-4.\n2. Khrih ih thihnak le thohsalnak ttawnpinak in kan pumsa hlun mizia cu Khrih thawn khenbet in a um zo ih cuticun kan pumsa, tisa mizia hlun sual ihsin zalennak kan ngah zo, Romans 6:5-7.\n3. Khrih thawn kan thih ruangah amah thawn kan nung. Khrih cu zapi hrangah voikhat a thih hnu ah Pathian hrangah a nun vekin kannih khal sualnak ahcun a thizo mi le Pathian hrangih nung dingah ruat kan si. Curuangah sual cu kan parah lal dingin le thunei ding asi nawn lo, Romans 6:8-14.\n4. Pathian zangfahnak hnuaiah, sual ihsin a luatmi kan si zo ih Pathian sal kan si sawn, cuticun thianhlimnak le kumkhua nunnak a rahsuak, Romans 6:15-23\nB. Pathian ih dingnak laksawng pek mi ruangah dan ihsin kan luat zo, Romans 7:1-25\n1. Dan cun milai pakhat parah milai damsung lawng thu a nei, Romans 7:1-3\n2. Khrih thawn dan hmai ahcun kan thi zo ih cuticun cun Khrih ah Pathian zumnak in nungin nunthar in Thlarau in nung mi kan si ih dan hnuai ah a nungmi nunhlun sin awn loin, Romans 7:4-6\n3. Cutin titikah, dan cu a sual asi lo. Dan cun ka sualnak (Paul) cu a itheihter ih a fiangter, dan um lo sehla sual cu sual asi ti ka thei lo ding. Curuangah dan cu a thianghlim, a ding, ih a tha asi, Romans 7:7-13.\n4. Dan cu thlarau lam thil asi ih, kei, Paul, cu misual ka si vekin thlarau mi ka si lo. A siatbal zo mi sual mizia ruangah dan in a tha atimi cu tuah thei loin ka tuah duh lomi thilsual ka tuah theu, Romans 7:14-20\n5. Hihi ka sungah a nungmi, a cangvaimi cu asi: Kan thlarau in Pathian ih dan cu a duh. Asinan, cuti rualrual in sual mizia ka sungah a cangvai ih thlarau duh mi cu raldo in a do. Kan thlarau cu Pathian sal asi ih sual mizia in a uk mi ka taksa cu sualsal asi.\n1Curuangah ka sungih thil a can daanzia cu ka thei - a ṭhami tuah ka duh tikah ka hriilsuakmi cu a ṭha lomi hlir a si. 22Ka sung muriil in Pathian ih daanah cun ka lung a awi. 23Sikhalsehla ka taksa sungah hna a rak ṭuan vetu daan dang a um; cuih daan cu ka thinlung sungin a ṭha a timi kha a rak dotu daan a si. Cumi cun ka taksa sungih hna a ṭuanmi sualnak ih daan hnuai ah sal bangin i taanter. 24Mi lungrethei ka va si so! Thihnak lamzin a pantu hih taksa pum ihsi hin zoso i runsuak ding? 25Pathian hnenah thangṭhatnak um ko seh: Pathian Amah in kan Bawipa Jesuh Khrih thawng in i runsuak a si. Ka si daan ngaingai cu hiti in a si - Keimahte cun ka thinlunglawngin Pathian daan cu ka thlun; a sinain minung ka sinak taktak cun sualnak daan ka thlun a si, Romans 7:21-25\nC. Pathian ih dingnak laksawng pek mi in Thlarau hnatuannak in thihnak ihsin in luatter, Romans 8:1-39\n1. 1Atu cu Khrih Jesuh thawn a pehzom awmi hrangah cun sual thuṭhennak in an luat zo. 2Ziangah tile Khrih Jesuh thawn pehzomnak thawngin nunnak in petu Thlarau ih daan in sualnak le thihnak daan sung ihsin in luatter zo. 3Minung sinak hi a ṭonṭaih tuk ruangah Daan ih a tuah thei lomi kha Pathian in a tuah suak. Amah ih Fapa run thlah tahratin minung sinak sungih a ummi sualnak kha a hnonsak; cuih a Fapa cu sualnak siatralterta dingin minung sinak thawn a ra. 4Hi bangtuk in Pathian in hna a ṭuannak cu minung sidaan thawn nung loin Thlarau duhnakih a nungmi kannih sungah hin Daan ih in fialmi a dik le a dingmi pawl cu kimternak ding hrangah a si, Romans 8:1-4\n2. Tisa mizia sual sal sungah a nungtu le Thlarau thuhnuai ah a nungtu pawl danglam nak a um: thlarau ah mithi pawl vek si loin dingnak laksawng kan zo mi ruangah kan thlarau a nungih kumkhua nunnak sungah kaihthawh kan si lai ding, Romans 8:5-11\n3. Khrih ah unau, Thlarau Thianghlim cencilh mi kan si vekin, Pathian fate vekin Thlarau kaihhruainak hnuai ah dingnak in nung ding kan si, cuticun kumkhua nunnak le cawimawinak cotu kan si vekin, Romans 8:12-17\n4. A tu ah kan tuar rero mi pawl cu a ra lai dingmi sunlawinak thawn tahthim asile a tu ih kan tuar rero mi harsatnak pawl cu rel tlak asi lo. Sersiam mi hmuahhmuah in sual cu titawp in sunlawihnak ni a thleng ding mi cu an hngak theh asi. A cui sunlawihnak ni cu hngak in harsatnak kan tuar mi khal thinsau ten tuar in cumi ni a thleng dingmi cu kan hngak asi, Romans 8:18-25.\n5. Tuarnak thawn kan cah lo laiah, Pathian hnenah ziang kan dil ding ti hman kan theih lo laiah, Pathian in kan hrang in duhsak mi vekin Thlarau in in bawm asi, Romans 8:26,27\n6. Pathian duhnak cu kan thei theh loin kan thei ringring lo; asinan a fiang mi cu, “28Ziangtinkim ahhin Pathian cun amah a duhdawtu le amah ih tumtahmi vekih a kawhmi hrangah cun an ṭhatnak ah hna a ṭuan a si, ti kan thei. 29Pathian in a hriil ciami pawl cu a Fapa hmuihmel keng dingah a thiadang cia hai; cuti cun unau tampi lakah a Fapa cu upa bik a sinak dingah a si. 30Curuangah Pathian in a thiatdan ciami pawl cu kawh khal a ko. Cule a kawhmi pawl cu thiam a coter\n7.Cutin Pathian cu kan hrangah asi vekin kan rundamnak le cawimawinak thleng lo dingin zianghman lamzin kham thei tu a um lo. Satan in sualnak ah in hruaisual thei nawn lo, ziangah tile Pathian in midingah in pawm zo ih ngaidam zo an si ti ah a phuang zo. Kan thuthen tu in in mawhsiat lo ding, ziangah tile amah Khrih Zesu cu kan hrangah kan sual man ruangah thihnak a tuar ih thihnak ihsin thosal in kan aiawh ttuan in pathian hmaiah palai a ttuan. Cuticun Khrih Zesu ah Pathian duhdawtnak sung ihsin in tthen thei tu ding zianghman sersiam mi a um lo, Romans 8:31-39.\nPart 4: Israel pawl thuthawn peh par in Pathian dingnak, Romans 9:1-11-36\nA. Pathian cu a duhnak vekin duhsaknak langter dingah a dink, Romans 9:1-29\n1. Paul in a miphun pi pawl hrangah a riahsiatnak, duhsaknak, le tuarsak nak, Romans 9:1-5\n2. Jews ram ih um Jews hmuahhmuah Isreal an si theh lo, thukam fa pawl lawng an si, Romans 9:6-13\n3. Pathian in a duhmi a hril tikah miding lo (unjust) asi lo. Amai duhtlannak vekin a duh mi parah zangfah lainatnak a langter mi asisawn. Cutin sualnak a tuah tu, mo dokalh tu, hnenah hremnak a pek sawn mi asi, Romans 9:14-18.\n4. Zo in Pathian duhnak cu thu a sut ngam ding, Romans 9:19-21\na. Mi ttha lo pawl a zawi-awi ruangah Pathian cu mawhsiat ding asilo, Romans 9:22. Ziangah tile mitha lo pawl cu siatnak ni hrangah ret cia mi an si.\nb. Cuvek thotho in Pathian in aduh mi parah zangfahnak le sunlawinak a langter mi ruang khalah Pathian cu mawhsiat theih asi lo, Romans 9:23-29\nB. Pathian in mihlun Jews zumlotu pawl hnawng dingin a dik mi thu a nei asi, Romans 9:30-11:10\n1. Jusus Khrih an pom lo ih an hnawn ruangah Jews pawl cu zumnak in pekmi dingnak laksawng cu an co lo, Romans 9:30-33.\n2. Paul, keimah cun Jews pawl rundamnak an ngah ding cu ka duh mi asi, Romans 10:1\n3. Keimah Paul in ka simfiang asi, Jews pawl cun Pathian hrangah an taima, an thik a se zet nan Pathian hnen ihsin a ra mi dingnak thawn asi lo. Anmai dingnak thuhram ttoh dingin Khrih ah Pathian dingnak ah an tuhlut aw lo; cucu mi zapi Khrih zumtu pawl in dingnak an co thei nak lamzin umsun asi, Romans 10:2-4\n4. Milai in rundamnak co thei nak lamzin pahnih a um: Dan thlunnak in dingnak-cumicu mi pakhat in dan in a fial mi hmuahhmuah tuah famkim nak in rundamnak asi; a dang pakhat cu, zumnak in dingnak ah pomsaknak asi. Zumnak cu dingnak ah pomsaknak ih co thei mi rundamnak cu Pathian thu in a simmi a zumih Zesu Khrih cu Pathian fapa asi ih khros parah thi ih Pathian in a kai thosal tiah a zumih a kaa in phuansuak nak in asi. Cutluk in awlsam zetin Pathian ah hngat awknak zumnak in Pathian ih thukam le kumkhua nunnak laksawng cun rundamnak milai a pek asi, Romans 10:5-13.\n5. Pathian thuthangtha simtu pawlin an sim vekin Khrih ah Pathian rundamnak, zumnak cu dingnak ah pomsak cu thinlung in a zum ih rundam asi, Romans 10:14,15.\n6. A cui thuthangtha cu Jews pawlin an thei nan an zum lo. Gentel pawl cun an thei ih an zum vekin rundamnak an co, Romans 10:16-21.\n7. Thuthlunghlun sungnah simcia mi vekin Pathian in Israel mi pawl cu an zaten a hnawng lo, mi hrekhat cun an thinlung an tihak ih an zum lo, asinan zangfaknak co tu ding an um, Romans 11:1-10.\nC. Gentel mi pawl rundamnak hramah pehzawm an sinak ah Pathian dingnak, Romans 11:11-24\n1. 11Cuti a sile Judah mi an riilhbah tikah hin an bah siatralta ding maw si? Siatta hrimhrim hlah! Anmah an riilhbah ruangah rundamnak cu Zentail mi hnenah a ra thleng. Cumi cu Zentail mi parah Judah mi in iksiiknak nei haiseh, ti duhnak a si. 12Judah mi pawlih sualnak in leilung tlunah thlawsuahnak tampi a thlenter; an thlarau lam farahnak in Zentail mi hnenah thlawsuah bawngmal tampi a sawm. Cule Judah mi pawl cuzat tiih khiah mi mipum famkim zetih an tel ve tikah cun ziangtluk thlawsuahnak tam sinsin so a si ding! Romans 11:11,12\n2. Gentel mi pawlin rundamnak an co tikah Israel mi pawlin thiksia in Pathian rundamnak lamah an her ve ih rundam an si thei nak dingah Paul in thuthangtha ka sim, ati, Romans 11:13-16\n3. Israel mi pawl kha Pathian thawn pehzawm awknak (olive kung) ihsin an zum lo nak ruangah sahthlak an si ih Gentel pawl kha zumnak kung parah pehzawm an si ruangah zianghman porh awknak ding an nei lo. Pathian in Israel pawl hman an zum lo ruangah amah thawn pehzawm awknak ihsin a sahthlak asi ahcun Gentel mi pawl khal fimkhur sawn ding an si. Jews pawl khal an zum lonak sungah an cam ringring lo ahcun Pathian thawn pehzawm awknak sungah pehzawm sal theih mi an si. Romans 11:17-24\nD. Pathian diknak in Israel miphun pawl rundam sal dingin a thup aw mi a tumtah: Romans 11:25-36\n1. Pathian tumtahnak hi mangbzangza asi, khuahlan (OT) israel pawl lakah mi tampi cu an thinlung a hak lai dingih Pathian an zum lo ding, cuticun Pathian in Geltel mi lakah a hril mi pawl mipum an kim hlan cu; cui hnu ah Israel thar, Gentel le Jews kawm mi cu zumnak ah laklut an si dingih rundam an si ding, Romans 11:25-27\n2. Rundamnak thuthangtha thawn pehpar in Jews pawl cu Gentel pawl zawnruahnak ruangah “ral” dinhmun ah ret an si, cuticun rundamnak thuthangtha cu Gentel pawl hnenah pek asi. Asinan, Pathian hrilmi miphun an si vekin le an pupa san ah thukam a rak pek cia vekin thulung lo Gentel pawl parah zangfahnak langter asi vekin thulunglo, zumlotu Jews pawl hnen khalah zangfahnak langter asi leh dingih, Romans 11:28-32\n3. Pathian ih thuthup, Jews le Gentel pawl rundamnak thuthup timtuah cia mi ruangah hitin keimah Paul in thutawp nak ka sim, Pathian cu ruahban lo a fimnak le thiehnak ruangah sunlawih si ko she, Romans 11:33-36\nPart 5:Pathian dingfelnak cu zumtu Khrihfa pawl nun dingfelnak ah a lang aw aw:\nA. 1Cuti a si ruangah ka u le ka nau tla, a tam zetmi Pathian ih in zaangfahnak ruangah hin nan ruangpumpi cu a thiangmi le cohlan tlak raithawinak bangtuk in Pathian hnenah pe uh, tiah ka lo dil. Cumi cu Pathian hnenih nan pek dingmi biaknak taktak cu a si. 2Hi khawvel daanah hin kop nawn hlah uh; cuhnak in nan thinlung kha tharthawh tahratin thleng aw sawn uh. Cutiin Pathian ih duhnak cu nan thei ding ih Pathian ih hmaiah ziangso a ṭha, ziangso a lungawi mi a si tile ziangso a famkimmi a si ti nan thei ding. Romans 12:1,2\nB. Khrihfa zumtu pawl cu kawhhran sungah khat le khat an pehtlaih awknak ah dikzetin an pehtlai aw asi, Romans 12:3-21\n1. Mi zocio khalin kawhhran tthansohternak ding hrangah thlarau laksawng comi an nei cio asi, Romans 12:3-8\n2. Kawhhran sungah dingnak ih man le sunlawizia nunpi cio ding asi, Romans 12:9-21\nC. Pathian milai vekin Khrihfa pawl cu leitlun ah dingfelnak in nung le tlangleng ding kan si, Romans 13:1-14\n1. Leitlunah, kumpi cozah uktu pawl thulun ding, Romans 13:1-7\n2. Leitlun ah, Pathian thupek vekin na inhnen pawl kha duhdawt ding, Romans 13:8-10\n3. Leitlunah, thim thuneihnak le nuntu dan pawl kha tlansan ding asi, ziangah tile sun a suak zik thlang ih thutthennak ni a nai zo, Romans 13:11-14\nD. Pathian fale zumtu vekin a derthawng mi zumtu pawl kha dikzetin bawmbawi ding asi, Romans 14:1-15:13\n1. Pathian fale zumtu vekin nanmah lakah a zumnak derthawng deuh tu pawl kha unau vekin pom in bawmbawi aw tawn ding, ziang an ei an in (lo) timi le ziangvek ni an ul le ul lo tivek parah siseh an nuntu ah thuthen ding; Pathian ttihzahnak thawn khat le khat thutthen aw lo ten, mi zaten Bawipa hrangah nung in Bawipa ah thi ding kan si, Romans 14:1-8\n2. Khrih cu minung le mithi pawl parah thutthen tu ding asi, curuangah zumnak a cak lo tu unau pawl parah thu kan tthen ding? Kan zaten Bawipa in thu in tthen lai ding asi, Romans 14:9-12 (I Cor 5:12-13; thawn theihsual lo ding a thupi zet).\n3. Pathian fale zumtu vekin diknak thawn nung in zumnak ah a cak lo tu, unau pawl tluksiatnak nuntu ziaza tuahnak pawl thawn nung lo ding kan si, ei le in tivek thu ah, Romans 14:13-18\n4. Pahian fale zumtu vekin zumtu unau dang thawn pawlkom pehtlaih awknak ah daihnak in khat le khat tungding aw ding in hma lak tlangin dikzetin nung ding kan si, midang tluksiatnak nuntu ziaza thawn nung lo ding, Romans 14:19-21\n5. Pathian fale zumtu vekin dingzetin nungin midang tluk siatnak ding nuncan ziaza le tuahnak cu tuah loin mai siatha theihnak dokalh zawngin tuah lo a tha,\n22Hi bangtuk thu-ah cun nangmahte thinlung nei aw la nangmah le Pathian karlakih thu-ah ret aw. A dik tiin a ruahmi a tuah ih siir awknak a nei lotu cu mi lungawi a si! 23Sikhalsehla phuhrung aw cingih a ei a si ahcun Pathian in a hnong ding, ziangah tile a tuahmi kha zumnak thawn a tuah lo a si. Ziangkhal zumnak parih bun loin tuah cu sual a si. Romans 14:22,23\n6. Pathian fale zumtu vekin dingzetin nung in zumnak ah a cak lo tu pawl thazang pe tu tungdingtu le cakter tu ding nuntu ziaza kha nunpi sawn ding asi. Khrih amah rori kha amai diriamnak hrangah nung loin Pathian lungawi ter dingin a nung sawn asi (Psalm 69:9). Romans 15:1-4\n7.Pathian le Zesu Khrih hmin sunlawi nak ding hrangah zumtu pawl, tuartheinak le thazang mi petu, Pathian in Rome khua ih zumtu pawl kha zumnak ah a cak lo tu pawl zawi-awi le hmaswn ter dingin tangdawrnak in zawnruahnak thawn lungrualnak lo pe hram she, Romans 15:5,6\nKriih in a lo pawm vekin, Gentel le Jews khrihfa pawl khat le khat pomrem aw tawn ding nan si, Romans 15:7\na. Khrih cu Judah mi pawlih siahhlawh ah a cang vekin Gentel mi pawl rundam tu asi vekin, amah cu thangtthat ding asi, Romans 15:8,9\nb. Gentel mi pawl kawhhran sungah an tel cih ding thu cu thuthlunghlun sungah simcia mi asi, Romans 15:9-13\nPart 6: Gentel pawl hnenah rawngbawltu asi vekin, Pathian diknak cu Paul in a ttawm ve, Romans 15:14-33\nA. Rome khua zumtu pawl fimnak, felnak ah zirh awknak, Paul in a lawm, Romans 15:14\nB. Forhfialnak, zirh awkmi sunzawm vivo ding, Romans 15:15,16\nC. Pathian thilmak tuah mi, Gentel pawl hnenah, thuthangtha a simnak parah Paul in Pathian a thangthat, Romans 15:17-19a\nD. Pawlin thuthangtha a thlen hrih lonak hmun ah thuthangtha sim vivo a duhthu, Romans 15:19b--22\nE.Paul in Spain a fehzawngah Rome a feh phawh tum thu, asinan cumi hlanah Gentel kawhhran zumtu pawl thawhhlawm kha Zerusalem ah a ummi mi farah pawl hrangah pe ta dingin a timtuah, Romans 15:23-29\nF. Paul in Rome khua ih zumtu pawl hnenah a rawngbawlnak ah thlacamnak thawn tel ve dingin sawmnak, Romans 15:30-33\nTawpnak, Romans 16:1-27\nA.Rome cakuat phurtu, Phoebe, Cenchrea ih rinsan le upat zetmi zumtu kha, Rome khua zumtu pawlin rak cohlang dingin Paul in Rome khua zumtu pawl hnenah a ngen, Romans 16:1,2\nB. Pawl in Rome khua zumtu pawl cibai buknak, Romans 16:3-16\nC. Zirhsualnak le zumnak lamzin daltu cangvaihnak pawl do dingin forhfialnak, Romans 16:17-19\nD. Thunetnak cibai, Romans 16:20-24\nE. Paul in a thutawp nak ah Khrih ah Pathian a thangthatnak, Romans 16:25-27\n1) Thuhmaihruai: Rome khua, kawhhran, le Paul cakuat\n2) Pathian zumlo tu pawl sualnak: Sualnak le mawhphurnak, 1:18-32\n3) Sakhaw minung pawl le leitlun miding pawl sualnak: Milai siatha theihnak le a siatttheh mi milai lungput mizia: 2:1-3:18\n4) Rundamnak Pathian thiltum: Thiamcoternak, Dan/Hnatuan: 3:19-4:25\n5) Rundam nak lamzin: Milai aiawh pahnih: 5:1-21\n6) Rundamnak ih hlawknak: Sual huham-Khrih ah mithar; 6:1-23\n7) Rundamnak ih hlawknak: Dan ih thiltitheinak-7:1-25\n8) Rundamnak ih hlawknak: Thlarau huham cahnak, 8:1-39\n9) Ziangruangah rundamnak a um: Pathian huham cahnak in hrilnak- 9:1-11:36\n10) Rundamnak ih rah: Mah pumpak nun thleng awknak , midang thawn pehtlaihnak,\nThe Problem of Doubtful Things; The role of the conscience in neutral areas :Romans 14:-15:13\n12) Thuthlang khaikhawm le tawpnak:\nThuhmaihruai: (Romans 1:1-15)\nTumtah mi (Romans 1:16-17)\nPathian thutthennak diknak (Romans 1:18-3:20)\nA. . Pathian thinhengnak le diknak (Romans 1:18-2:16)\nB. Jews pawl diknak ih tlin lonak (Romans 2:17-3:8)\nC. Sual hnuai leitlun mi zapi mawhsiatnak (Romans 3:9-20)\nRundamnak ah Pathian diknak: Romans 3:21-8:39)\nA. Thiamcoternak: Zumnak in Pathian dingnak co, (Romans 3:21-31)\nB. Thiamcoternak: Zumnak le thukam, (Romans 4:1-25)\nC. Nunthar: Rem awknak, Pathian thinhengnak ihsin luat/zalennak, (Romans 5:1-21)\nD.Nunthar: Thianternak, Sual ihsin luatnak, (Romans 6:1-23)\nE. Nunthar: Dan sal ihsin luatnak, (Romans 7:1-25)\nF. Nunthar: Thlarau thununnak hnuaiah, (Romans 8:1-11)\nG. A fiangmi sunlawinak a ra lai ding mi (Romans 8:12-39)\nRundamnak ah Pathian dingnak: (Romans 9:1-11:36)\nA. Israel pawl tlaksiatnak maksak: (Romans 9:1-5; 9:30-10:21)\nB. Pathian huham cahnak le thuneihnak: (Romans 9:6-29)\nC. Rundamnak thuanthu tlamtlinnak: (Romans 11:1-36)\nKhrihfa pawl nitin nunah Pathian dingnak: (Romans 12:1-15:13)\nA. Nuncan ziaza: Biaknak thuhram pi, (Romans 12: 1-21)\nTHE RIGHTEOUSNESS OF GOD IN CHRISTIAN LIVING\nB. Mawhphurnak thupitzia: (Romans 13:1-14)\nC. Thutthennak le tuanvo zo hnenah neih: (Romans 14:1-23)\nD. Pathian cawimawinak, (Romans 15:1-13)\n. The Glorification of God\nE. Thunetnak: (Romans 15:14-16:27)\nBook of Rome\nBook of RomeUPLOADED\nKhuahlan Rome Khua\nRome Cakuat zirhnak III


Amen.. A Sunglawi In A Tha Kho Taktak Si – Buanchukcho\nChina um Chin fala pawl in Siang Lian Uk Kianghrol an veh. June ni 4.2021 Chinland Today hotu, Calai khawvel ih kan arsi Kianghrol damlo cu China ih hnatuan fala pawl in Tingkua, 900,000MMK in an veh. Siang Lian Uk Kianghrol hi pumpi le ril thling, thin thling, TB pawl ruangah Royal City siizung ah zarh hnih lenglo a um hnu ah a suak nan Siizung ah piah aw rero lai ding a si. Aw\nBoruak sia lakah thinhar in an um rero. Vehnak kutza sang duh hrang a hnuaiih number ah pehtlaih theih ringring a si. Chin nun mawi (Lai nun Mawi) an lang tir nak hi aro pi tuk, Nu Thluaite #Tahan (09400941007) // Mai Thian Nei #Singapore 81133207 // Mai Hnemte #China 13676681881 // S. Hu Lian #Aizawl 8575301313 Rf – Sirh san- CT\nthawngpang dang relchap : NUG: A Caan Zat in Ralthawhnak Thawng kan Thanh Lai\nNUG nih nihin zaanlei ah a tuahmi Press Conference cu Myanmar rammi hna nih ngeih le zoh khawh lo ding in SAC ralhrang nih zaanlei sml. 5:20 in sml. 6:00 tiang hrawng Internet Line an thah. Atutan hi NUG nih phungning tein a voi khatnak bik Press Conference an tuahmi a si i, Myanmar ramchung Media pawl le ramleng Media pawl in reporter tampi an kai hna. Ralthawhnak authawng NUG nih a thanh tik ah Myanmar ramchung tlangcungmi hriamtlai hna i tlangtlaknak tang ah PDF pawl an cawlcaang lai, tiah Daw Khin Ma Ma Myo nih a langhter. The Chin Journal


A vei (4)nak Chin Christian Youth Combine Service Melbourne, Australia Ropi - Chinland Today Media\nNovember 10, 2012 11:56 am·0 comments\nMelbourne: A vei (4) nak Chin Christian Youth Combine Service Melbourne cu tuini tlailam 4:00-7:30 tiang tluang le nuam zet in Melbourne ah an hmang. Melbourne ih um Chin Khristian le Fellowship mino pawl cun sunglawi zet in hi caan ah Pathian thangṭhat tlang khawmnak an nei. Zuk : Khawmnak ih Zuk © Chinland Today\n‘A liamcia kum 2000 ahcun mi malte lawng Melbourne, Australia ah kan tleng. Zarhtin, Thlatin a kumin hmunkhat ah kan khawm aw ih, mimalte lawng kan si. Pathian in Chin mi pawl lam in onsak ih tu ahcun mi 5000 tluk Melbourne ah kan thleng ve zo. A hlan ahcun Melbourne Chin Christian Fellowship tin hmunkhat ah kan khawm tlang ih Pathian ih tlawsuahnak in tu ahcun mino himi zat in pawlkom tin le fellowship tinih Pathian kan thangṭhat hi a ropi a si’ tiin Melbourne ih a thlenghmaisa tu Pu Chan Thang, Lai Christian Church Melbourne Pastor cun a sim.\nTui zan ih zaihlasak khawmnak le Pathian thangṭhat khawmnakah Melbourne ih um biaknak pawlkom 26 pawl hnenah sawmnak pek an si. Pawlkom 12 pawl ih mino pawl an tel ih a teltu tin in thangṭhatnak hla pakhat ciar an sak. Mi pathum in thupi dangdang hmangin thutawi simnak an nei. Victorian Chin Baptist Church Melbourne Mino pawl in inntek ṭuanvo an la.\nKhawm thok ihsin Praise and Worship thawn Pathian thangṭhatnak an neiih a teltu pawl in nuam an tibiknak le kum dang hnak khalih an porhbiknak khal a si.\n‘Duh vekih biaknak pawlkom dang pawl an rat theilo cu a poi kan ti zet. Thuhla kan thanawk nehlo ruangah tla a si men thei!. Hmaikum lam ahcun nisuahnak lam hrangah ṭuanvo latu le nitlaknak lam hrangah ṭuanvo latu tiin ṭhenaw sehla tampi hnaṭuan a olsam phah ding. Biaknak pawlkom dingthar pawl kan thei cawk lo tikah pehtlaihnak lam hi a harsa deuh’ tiin Pa Thawng Za Tong, VCBCY hotu cun CT palai hnenah a sim.\n‘Tui kan tuahmi hi mino pawl, a ṭhangthar lai dingmi kan fanau hrangah sunmang a si. Hivek ih ṭongdang le miphun dang, unau hmunkhat ih Pathian ṭhangthat hi a um dahlo. Kan mino pawl ih nan tuah miin kan miphun, ka sakhuanak le kan Chin nun a cawisang ding a si’ ti khal cun VCBC pastor Japheth Lian cun CT palai a sim ve.\nHi biakkhawmnak hi 2009 ah Emmanuel Christian Church Melbourne mino pawl ih huaihotnak in rak thok mi a siih ahmaisabiknak khal ECCM biak inn ah rak hman a si. Chin Christian Fellowship le Melbourne Chin Church pawl ah 2010 le 2011 cu hman a si. 2013 cu Chin Baptist Church, Melbourne nitlaknak lam ah a thleng ding. ‘Mino zaten tuikum hnak in danglam le nuam in Pathian thangṭhatnak kan nei tum ding. Danglam zet le nuam zet ih hman thei ding le a ratu hmuahhmuah khal lo hmuah kan tum ding a si’ tiin MiMi, CBCY hotu cun CT palai a sim.\nTui kum ih biakkhawmnak ah mino 600 lenglo an khawm aw. Khawm banah inn tek in zanriah tisawp thawn an dar.


Falam Peng le Khawte Pawl Cazin | VCTH\nHome » Cahram » Theihkauhnak » Falam Peng le Khawte Pawl Cazin\nBy vcth on July 20, 2014.\nFalam peng cu Chin ramkulh, Falam pengkulh sungih um peng a siih Khawpi 2 (Falam le Rih) le khawte 180 lenglo thawn komkhawm mi peng a si. Falam peng cu a tumlam 991.12sq peng hrawng a siih Mizoram, Thantlang peng, Hakha peng, Tedim peng le Kalay peng pawl thawn ramri aw a si.\nFalam peng sung ih hminthang deuh hmun le hma pawl tla cu Zinghmuh tlang (Chin ramkulh ih a sangbik 2nd nak – pi 8,414), Buannel tlang (mawinak ih hmin thang), Lailun lungpuk (Laimi suahkehnak thuanthu hmun), Rih tili (lungthin pianhmang tili mawi), Laiva Dam (pi 6,000 par ih tili dawlpi) le Run tiva (Saklam Chinram tiva pibik) pawl tla an si.\nFalam Peng sungih khawpi pawl:\nFalam Peng sungih khawte pawl\nThanhnair (Sakta) Village\nThanhnair (Thlangta) Village\nK. Hmunpi Village\nL. Hmunpi Village\nC. Zamual Village\nVar Sa Khan Village\nL. Zamual Village\nSunthla (Old) Village\nSunthla (New) Village\nPar Mun Chaung Village\nKa Pyin Chauk Village\nHnahthial (New) Village\nHnahthial (Old) Village\nCicai (Kyi Kyang) Village\nLianhna (Old) Village\nLianhna (New) Village\nCawhte (Tsaw The) Village\nHinsin: Khawte hrekkhat cu a um nawn lo mi tla an si thei\n7 Responses to Falam Peng le Khawte Pawl Cazin\nlal hre luai September 21, 2013 at 8:21 pm\nKhawhmin pawl hi alphabatic in in run ngan sak uh la a duh um nasa.\nvcth September 22, 2013 at 5:25 am\nUksuh (Bial) nai aw in feh deuh a si hmang\nnan ti ṭtha tuk…. lungawi za c\nB Than Mawi January 3, 2014 at 6:16 am\nNan ti ttha, pakhat simrel ka duh mi cu, Ramthlo khua ti mi hi Doktthek, Vantualrawn, Tlangzar pawl komkhawm mi a si. A tui Ramthlo nan ti mi khi Vantualrawn sawn a si.


Chinlandtoday In Kan Lo Hmuak! - Chinland Today Media\nChinlandtoday In Kan Lo Hmuak!\nDecember 12, 2009 5:53 pm·0 comments\nChinlandtoday hin mipi a riannak kumkhat a kim zo. Ram kip le hmun kip ih um kan palaipawl ih ca nganmi hleiah thangthar nonawn siarcawklo in capoh, thufim, nunthuleng, biazai le cahram dangdang kan ngan khawm tikah Chinlandtoday (CT) ih mipi riannak a kau sinsin a si.\nTuini tiang (CT ID) chinlandtoday@yahoo.com le website sung ih comment in pekmi hmuahhmuah atha le sia thleidang hranpa loin mipi hmuh diangah pholang theu a si ruangah catha zetzet a um rualrual in siar harsa zet khal a um phah ko ding. Casiartu pawl in kan thliarhrang thiam ih a lungawi um nasa.\nKumkhat sung hnatuannak ah sawiselnak le harsatnak tampi kan tawng ko nan kan kiangkap ih “in pe hram uh”, “in bawm hram u”, “in run uh”, “ei ding kan nei lo”, “siin ding kan nei lo”, “kan thi thlang ding” tiih a au rero kan mipi ram sung ram le ih khawsa pawl hrang ahcun sawiselnak le vuihramnak tongkam cu kan hnaset tun in mipi hrang ah kan theitawk kan tuan rero a si.\nChinlandtoday hi zo ih tabul ti um lo in kan Chinmi zate ih ta a si. Laimipawl ih kan khawmual; kan tualrawn ah hmang sinsin uh si. Kan Chinmi thansohnak ding hrang ih hman ding a si. Chinmi thansonak ding a si ahcun tin liamcia caan khalah khohkhah takin ke a kar rero zo ih a kar sinsin ding.\nNonawn tampi hi kan chinlandtoday ah cangan ding ah kan lo sawm a si. Atu ah mino tampi in ca kan ngan rero zo. Zovekih ruahnak khal ngainep ih dungtun san men lo in kan tar ringring a si. Cun, himi website kaitu pawl hi ram kip ih um kan si vekin kan caan hmandaan a bang aw lo ih cunah nazi 24 sung online kan um a si.\nChinlandtoday hi zate ta a sivekin mipi kan zaten ca ngan ding ah sawm le theihter kan si. Kan theihmi thuthang phunphun tarlang a theih ringring. Zo ih ruahnak hman kan hnawl dahlo. Chinlandtoday na hmu daan le thapek in duhnakpawl khal contact chinlandtoday@yahoo.com ah in kuat ringring thei a si.\nCT Kan Ti Mi Hi?\nBIAZAI RIANRAM- a suak cing ding..


Siatsuah - Chinland Today Media\nDecember 10, 2008 11:06 am·0 comments\nAmah in fapa a hring dingih a hmin ah Jesuh tiah na sak pei, ziangahtile a minung pawl kha an sualnak ihsin a ruun suak ding a si, tiah a ti. – Matthai 1:21\nKumkhat Sung Baibal: – Mikah 1-3 Thufim 24:23-34\nParis khua ih zuri panga in Orsay museum sungih Clude Monet ih suaimi zuk an siatsuah. Nunphunglam vuanzi Christine Albanel in cuih zuk cu suai saal a theih ko nain cuti’n an siatsuahmi in a thin a buaiter thu a sim.\nThuthannak ah, “Monet kutzung thiamnak tthabik cu siatsuah a si zo,” tiin an ngan. Cuih thil um daan cun sualnak in kan nunnak ah hmual a neihzia a langter. Kan bulpak duhhrilnak ih a suahpimi cu Pathian theih lo le dodal hi a si.\nKhristmas a nai tikah Jesuh Khrih hi ziangruangah a suak ti hi ruah dingmi a si. Pathian Fapa cu amah bul innsang nomnak le lennak dinsuah dingah a ra lo. Vancungmi in Joseph hnenah, “Mary in fapa a nei dingih a hmin ah Jesuh tiah na sak ding. Ziangahtile a minung pawl an sualnak ihsin a ruun suak ding a si,” tiah a ti (Matt. 1:21).\nKhrismas cu sualnak ih a siatsuahmi leilung kha Pathian in a Fapa laksawng ih a pekmi in hram a thok. Sualman cu thihnak a si, Pathian ih laksawng cu Khrih Jesuh thawngin kumkhua nunnak a si (Rom 6:23).\nPathian in kutzung mawizet in minung a sersiammi cu minung in amah dungtun tahrat in kan siatsuah nain kan thinlung zaten Khrih kan pek ahcun remtthat saal thei kan si.\nHih leitlun ah naute in a ra,\nAmah ih sersiammi hih leitlun ah;\nPa ih duhnak tuah dingin a ra,\nKalvary tlang ih thimnak a neh zo.\nKan nun sualnak remttha saal dingah Jesuh Khrih leitlun ah a ra.


HNENUM LE SINGAPORE - Chinland Today Media\nHNENUM LE SINGAPORE\nMay 26, 2010 5:12 pm·1 comment\nMai August Hoi\nRam hminthang zet a si mi Singapore ah —,—,—— ih ka rat tikah khawcuan men dingih ra cu ka si lem lo. Singapore-pawl ih an uar zet mi hnenum dingih ra ka si. Hnenum dinhmun ih ka tawn mi hrekkhat hi ka ruah sal tikah tah maw hnih simaw ka duhsawn can a tam.\nSingapore ka thlen vete’n ka inteknu in in ra hmuak ih an inn sung ka vung luh vete’n in rak hmuak ciamco hai. An lungawi tuk ah an khir, an au, hrekkhat in hnam phah, ka kiang lawnglawng ah an um ih an lung a awi ngaingai. Casiartu, rak ruat sual pang hlah. Lungawi ih in hmuaktupawl cu midang an si lo, an zuat mi uicopawl an si.\nThleng pek ti cu mirang tawng tla ka thiam tuk hrih fawn lo. Vawi khat cu cabu ka neih vek hi an nei. Ka pinu in kannih tla na cabu vek kan nei ve in ti tikah kei khal cun “Yes, Mom” ti men loin ka ta cu kanmai’ tawng ih leh mi a si ti kha ka sim duh mi cu a si. Asinan ka kaa ih a suak mi cu “I am a copy book” ti a si. Hnatuan hi ka zuam phah ih ka tuan that can ah ka pinu ih in pawrhsun cu “good girl” ti hi a si. A can ah in kawk asile thuthentu hmaiih ding mi ka bang tla ka tiaw theu. Ka mit hi ‘pup-pep pup-pep’ ti’n ka tarh ih ka zawnruattu teh an um nawn kei maw ti’n khua ka tang hrukhro theu.\nVawi khat cu ka suahcam (birthday) in tuahsak hmang ka ti ih ka lung a awi zet. “Happy Birthday” an vun ti cun ka haa 35 zate’n an lang thluh hmang ti ding a si. Asinan, ka lungawinak cun rei a daih lo nasa. Keimah si sawn loin kan suahni a bangaw mi an uico “Bubu” hrangah a rak si sawn. Pawi ka ti zet. Kan khawpa in mirang uico ah tla rak cang men lo ih a ti mi kha ka vun mang ruangro. Vawi khat lala cu suncaw an ei kha a tlai deuh. Hnenum ti cu an ei theh hnu lawngih ei theu kan si. Asinan, ka ril a rawng tuk thlang, ka tuar nawn lo ih in ko lo mi rori kha “Yes, Mom” tiin ring nawnin ka au. An rak theithiam ve mai ih a tawk deuh lai, “Sawri, kan tlai deuh,” in ti men.\nA cancante lawng ih suak thei (off-day ngah) ka si ruangah ka suah ding can hi ka hngakhlap thei nasa. Vawi khat cu suak dingin ka timtuahaw ih ka sikat tawite kawng can cu ka vun hruh nan zamrangte’n ka thleng sal. Ziangahtile mi cu thla an cam tuknak ah an khuk a dum, a car theh. Asinan, kei cu ka inn rawtnak ah ka khuk hmuah a car theh. Curuangah jean bawngbi sau ka hruh sal. Cun kedam sang ka vun hruh lala ih hnipuan ka sawpnak ih ka kedil kuai mi kha a na phah thawn, mi hmuh ah a mawi lem lo ka ti ih but ka hruh sal.\nA cancan ah cun hnenum dinhmun hi na ka tiin har ka ti phah theu. Salai Tuan Ling Thang ih “Thawngtla ka bang” ti mi kha keimah hi ka si ko tiih ka ruah can a tam. Kan Laitlang ih thlapi van can ah rualpipawl thawn kan len lai kha ka mang zet theu. Atu cu ziangtik thlapi a vang ding ti cu sim hrih hlah, amah thlapi hrimhrim ka hmuhlonak hi a kum telin a rei thlang.\nHnenum dinhmun hi cu a har ka ti can a tam. Asinan, Pathian thawn pehzawmtu hrangah cun ruahsannak a um, tuar theinak in pe. A na sawn mi cu Pathian thei lo ih harsa tuar hi a si, ruahsannak an nei lo. Leilungtlun ih zangfahzabik cu hmai lam ih ruahsannak neilotupawl an si ding ti’n ka ruat. Leitlun ih kan um sungah cun harsatnak cu a um ringring ko ding. Asinan, zumtu hrangah cun tih ding a um lo, kan Bawipa Zisuh in in nehsak zo.\nDuhdawt mi unau, na hnatuannak ah harsat zawnzaih tuarin na um maw? Na phurh mi kawn teh a rit tukin na thei maw? Na thinphang hlah, na thilrit sawng dingah Bawipa Zisuh in a lo hngak (Mt. 11:28-30). Bawipa Zisuh hnenah pan mai aw.\nAvei (3)nak FCFS Magazine (2010) ta lakmi a si.\nNgapih lak ih kaikuang\non November 7, 2011 at 3:15 pm\nAsi Thil tha nan run tar lang ……\nKei khal in kha mi a voi thum(3) nak ta kha ka rak siar ve ko…..\nHi mi thu thawn pehpar aw in Singapore(Hnem Um) ih a feh tu kan lai mi\nlawng si lo Hnam dang te te tla an feh thei vi vo tlang ih a lung awi um….\nAn hna tuan nakih thil cang te te, hi vek um hi cu thin a nuam lo tuk ngai…\nMi ram dang vekin kawl ram ah hin Hi mi thil cang ngaih sak thei nak ding ah Agency Liciens maw (Organization) (Association)(Recommend) thei nak pakhat khat ,mi an tuah duh sak si lo cun(POLITIC kan lut pang ding kan ca ngan ah….hehe) …..tu vial hrih ah,hi mi hna tuan ih a feh tu Kan U le Nau,Farnu le sung khat te te pawl thin sau ten le thei thiam aw hrih in ( asan cu kawl ram uk awk nak ruangah si…”Uk tu thin lung that tuknak ruangah asi”)….\nAh ziang lam khal si seh la …..hi mi hna tuan ih ram dang mi vekin fel fai , hna ngam takin, zalen nak ,ti duh san cu (OPPORTUNITY)(HUMAN RIGHT)zawngin ngah thei ,nei thei ding in ??????.???????? hnen ah kan (?????)apply ih Answer\nngak lai a si .A rei hlanah hi mi hna hin, hna tuan lar bik a ra si thei lai dingih kawl ram Nunau pawl za ten kan hna tuan tha bik a si lai ding ………


Bible Thianghlim - HAGGAI\nBibleThianghlim – HAGGAI\nA ngantu: Haggai\nA siartu: Persia-mipawlih uk laiih Jew-pawl\nA huap sung cān: B.C. 519\nBible sungah profet Haggai le profet Zekariah an lăng hmaisabiknak cu Ezra cabu hi a si. Babilon le Persia ih Jew-pawl sál an tān hnuah, Jerusalem temple thar saksalnak ah ṭan an la. Persia Siangpahrang Sairas in Jew-pawl temple saksal dingin Jerusalem ih kir ding siannak a pe. Cule B.C. 536 ah a lungphum an ṭhehfel. Asinan Sairas a thih hnu tawkfang ah (B.C. 529 hrawngah), Jew-pawlih ralpawl in Persia Siangpahrang dang hnenah ca an ngan ih, Jerusalem ih temple saktupawl cun amah do an tum tiah an puh. Cumi hlanih Jerusalem khawpi uktu siangpahrangpawl in miphun dang siangpahrangpawl parih helhmang an sinak thupawl a hliakhlaifel hnuah, Jew-pawlih ralpawl ih an puhnak cu a dik men thei tiah a zum. Cule Jew-pawlih temple sak cu hranhramih cawlter dingin thu a pe.\nSairas in hi hlan kum tampi ah temple saksal dingin thu a rak pe ko nân (Ezr 1:1-4), Jew-pawl cun siangpahrang neta ih thupek cu an cohlang. Jew-pawl in «Jehovah inn sak ding cān» a thleng hrih lo tiah an pawm (Hag 1:2). Asinan Haggai le Zekariah in an hnenih thu an sim hnuah, mipi cu cuih hna hrangah an thinlung an thartersal ih an ṭuansal. Cuih ṭum ah cun siangpahrang thar hnenah Sairas ih thu a rak suah mi cu an sim (Ezr 5:13-16; 6:1-5). Zerubbabel cu temple saktupawl hruaitu ṭuanvo neitu a si ruangah Haggai in a hnenah a thucah cu a sim (1:1; cf. 1:12, 14; 2:2, 4, 21, 23).\nProfet Haggai in a thuphuan cu B.C 519 laifang hrawngin a thăwk ih, cumi cu thla thum hnuah ṭhehfel a si. A thuken laimu cu: Jehovah lalram hna ah amai duhzawngin um uhla, a thutiam thukham malsawmpawl tla nan co ding ti a si. Hi cabu ah thucah pali a um. A pakhatnak ah, Haggai in hnaṭuantupawl kha Jehovah hna ih daithlan bansan dingin nun a sim ih, Jehovah hna ih kirsal dingin tha a pe hai (1:1-15). A pahnihnak ah, Pathian khawkhannak ah an hnaṭuan cu hna ropi a si tiin Haggai in a theihtersal hai (2:1-9). A pathumnak ah, Pathian ih malsawm a tiamkam hai thu mipi a theihtersal. A thu an lun ruangah a liam cia ih camsiatnak cu thaihloh a si zo ih, Pathian malsawm cu peksal a si zo (2:10-19). A palitnak ah, leitlun lalrampawl tisiat si khal hai sehla, Israel lalram cu Jehovah hril mi a si vekin a hmun ding ti thutiamkam cu Haggai in a phuang (2:20-23).\nPathian in a khawkhan a hlensuak ding ih, a khawkhan mi thupibikih rettupawl cu thlawsuah a pe ding.\nI. Haggai in Temple sak daithlan bāng dingin mipi nun a sim (1:1-15)\nII. Haggai in Pathian khawkhannak ih ralṭhatnak la dingin mipi a theihtersal (2:1-9)\nIII. Haggai in Pathian ih malsawm a tiamkam thu thawn pehparawin mipi tha a pe (2:10-19)\nIV. Haggai in Pathian in leitlun lalrampawl a siatbăl ding, asinan Israel lalram cu a ding kumkhua ding tiah a phuang (2:20-23)\nPathian Inn Sak dingih Thupek\n1 Siangpahrang Darias a lal a kum hnihnak, a thla ruknak a ni hmaisabikah Jehozadak fapa puithiam lubik Joshua le Judah ram uktu Shealtiel fapa Zerubbabel hnenah profet Haggai hmangin Jehovah kamsuakthu a thleng: 2 «Ralkap rualpawlih Jehovah ih sim mi cu hihi a si: hi minungpawl in, ‹A cān a thleng hrih lo, Jehovah inn sak ding cān cu,› » tiah an ti.\n3 Cun Jehovah kamsuakthu cu profet Haggai hmangin a thleng, 4 «Hi temple hmuah siat ih a tlûk laiah, nanmah hrangah nan ceimawi mi innpawl sungih um cān a si maw?» tiin.\n5 Curuangah atu ah ralkap rualpawlih Jehovah ih sim mi cu hihi a si:\n«Nan lamzinpawl ruat hnik uh!\n6 Tampi nan tuh ih, málte nan ngah;\nNan ei, asinan khăwpkham nan nei lo;\nNan in, asinan nan khawp lo;\nHnipuan nan hruh, asinan zohman nan hlum cuang lo;\nCule hlawhman ngahtu in, dip păwp sungah a ngah mi hlawhman cu a săn a si,» tiin.\n7 Ralkap rualpawlih Jehovah ih sim mi cu hitin a si: «Nan lamzinpawl ruat hnik uh! 8 Ka lung a awi ih sunlawih ka si theinak dingah tlang ah kai in zanthing run keng uhla, ainn sak uh, Jehovah in a ti. 9 Tampi ngah nan beisei ih, ngai hnik uh, málte lawng nan ngah; cule inn ih nan tlun tikah, ka lo sēmhlohsak. Ziangruangah so? Ralkap rualpawlih Jehovah in a ti. Ka inn siatih a um laiah nan zaten mai inn cio ih nan tlān men ruangah a si. 10 Curuangah nan tlunih vanpawl in daifim an sūp ih, leilung in a rah a sûp. 11 Ziangahtile leiram le tlangpawl parah, thlairawl le sabitzu thar le hriak thar parah, lei in a rahsuah mi pauhpauh parah, minung le sumhnám parah le na kut ṭuan mi hmuahhmuah parah khuakheng dingin ka ko a si,» tiin.\n1:8:a inn: Temple a relnak a si.\nMipi in Thu an Lung\n12 Cun Shealtiel fapa Zerubbabel le Jehozadak fapa puithiam lubik Joshua cu a tāngsŭn mipi thawn Jehovah an Pathian aw le Jehovah an Pathian in a rak thlah vekin, profet Haggai-ih aw an ngaithla, cule mipi in Jehovah an ṭihzah. 13 Cun Jehovah thuphurtu Haggai in mipi hnenah Jehovah thucah a phuang ih, «Ka lo umpi, tiah Jehovah in a ti,» tiin. 14 Cule Judah ram uktu Shealtiel fapa Zerubbabel le Jehozadak fapa puithiam lubik Joshua-ih thinlung le a tāngsŭn mipi thinlung cu Jehovah in a căwktho; cule an feh ih, ralkap rualpawlih Jehovah an Pathian inn an sak, 15 cucu siangpahrang Darias a lal a kum hnihnak, a thla ruknak, ni 24-nak ah a si.\nPathian Inn a Ropi leh Ding\n1 Thla sarihnak, cuih thla ni 21-nak ah Jehovah kamsuakthu cu profet Haggai hmangin a thleng ih, hitin a ti: 2 «Atu ah Judah ram uktu Shealtiel fapa Zerubbabel le Jehozadak fapa puithiam lubik Joshua hnen le a tāngsŭn mipi hnenah, 3 ‹Hihlan ih hi ainn ropitzia hmutu hi tawkah zo tal a tang nan um maw? Cun atu ah teh ziangti vekin nan hmu? A hlan ta thawn khaikhin ah cun nan mithmuhah atu ihta cu zianghmanlo men a si maw? 4 Cutisikhalsehla Zerubbabel, atu ah cak zetin um aw, Jehovah in a ti. Cule nang Jehozadak fapa puithiam lubik Joshua le rammi hmuahhmuah tla, cak zetin um uh, Jehovah in a ti. Cule ṭuan uh; ziangahtile keimah in ka lo umpi a si, ralkap rualpawlih Jehovah in a ti. 5 Cucu Izip ihsi nan ra suah tikih nanmah thawi thukham ka rak tuah mi a si; ka Thlarau cu nan lakah a um, ṭih hlah uh,› tiah a ti,» tiin.\n2:3a inn: Temple a relnak a si.\n6 Ziangahtile ralkap rualpawlih Jehovah ih sim mi cu hihi a si: a rei hlanah vanpawl le leilung, tifinriat le khawmual vei khat ka hnîn leh ding; 7 cule miphunpawl hmuahhmuah khal ka hnîn ding ih, miphunpawl hmuahhmuah ih hlawnthilpawl cu a ra thleng ding, cule hi ainn cu ropitnak in ka khatter ding, ralkap rualpawlih Jehovah in a ti. 8 Sui cu ka ta a si ih, ngun khal ka ta a si, ralkap rualpawlih Jehovah in a ti. 9 Himi a netadeuh binn ropitzia cu hmaisata hnakin a nasadeuh ding, ralkap rualpawlih Jehovah in a ti. Cule hi hmun ah hnangamdaihnak ka umter ding, ralkap rualpawlih Jehovah in a ti,› tiin sim aw,» tiin.\n2:7a inn: Câng 3 simfiangnak zoh aw.\n2:9b inn: Câng 3 simfiangnak zoh aw.\nMipi an Bawrhbang\n10 Darias a lal a kum hnihnak, a thla kuatnak, a ni 24-nak ah Jehovah kamsuakthu cu profet Haggai hnenah hitin a thleng, 11 «Ralkap rualpawlih Jehovah ih sim mi cu hitin a si, ‹Atu ah dān thuhla puithiampawl sut uh: 12 «Mi pakhat in serhhran mi sa cu a sinfen in tuamin a keng ih, cuih a fun mi cun a zimten, sang simaw, suan mi simaw, sabitzu simaw, hriak simaw, ziang rawl khal simaw, a daingah pang asile, a rung thiang pei maw?» tiin,› tiah a ti a si,» tiin.\nCun puithiampawl in an sâng ih, «Thiang hlah,» tiah an ti.\n13 Cule Haggai in, «Mithi ruak a tham ruangih thianglo mi pakhat in hi thilpawl lakih pakhat khat thâm sehla, cuih thil cu thiang loin a rung um ve pei maw?» tiah a ti.\nPuithiampawl in an sâng ih, «Thiang lo ah a cang ding,» tiah an ti.\n14 Cun Haggai in a sâng ih, «Ka hmaiah hi mipi khal cuvek an si ih, hi miphun khal cuvek thotho an si ve, Jehovah in a ti, cule an kut ih an tuah mi kip in cuvek a si ih, an hlăn mi pauhpauh cu a thianglo a si.\n15 «Cule atu ah, tuihni ihsin hi hlan thil khâ ruat hnik uh: Jehovah temple sungih lungto pakhat parah lungto dang an suan hlan, 16 mi pakhat in thlairawl efa 20 beiseiin a ra ih, pahra lawng a um ih, mi pakhat cu sabit sawrnak ah bath 50 khaisuak dingin a ra ih, bath 20 lawng a um ni ihsi khan. 17 Nan kut ṭuan mi hmuahhmuah ah thil hring rocarnak, thil hring pangmăn kainak le rial pawl tla hmangin ka lo vaw hai; cuticingkhalin, ka hnenah nan kir cuang lo, Jehovah in a thăn. 18 Hi hlan thil kha ruat hnik uh: tuihni, a thla kuatnak ni 24 ihsin Jehovah temple lungphum phum ni tiang kha ruat uh. 19 Cuam sungah thlairawl mu pakhat tal a um maw? A si, sabit hri, theipi kung, talê kung le olif kung pawl tla in rah an suah lo. Asinan tuihni thăwkin mal ka lo sawm hai ding,» tiah a ti.\nZerubbabel hnenih Pathian Thutiamkam\n20 Cule cuih thla ni 24-nak ah Jehovah kamsuakthu cu Haggai hnenah hitin a thlengsal, 21 «Judah ram uktu Zerubbabel hnenah hitin sim aw,\n‹Lei le vanpawl ka hnîn ding.\n22 Lalrampawlih laltokhampawl ka linglet ding;\nMiphunpawlih lalrampawl cahnak ka ṭhiatbăl ding.\nRánglêngpawl le a parih topawl ka linglet ding;\nRángpawl le an parih totupawl an ṭumthla ding,\nMi tin anmai unaupaih ralnâm in an thi ding,› tiah a ti.\n23 «Cuih ni ah, ralkap rualpawlih Jehovah in a phuang, Shealtiel fapa Zerubbabel, ka siahhlawh ka lo kai ding, Jehovah in a phuang, nangmah cu ka zunghruk tacik vekin ka lo tuah ding, ziangahtile ka lo hril zo, tiah ralkap rualpawlih Jehovah in a ti,» tiin.


Nunau Hrang Tlangval le Pasal Nauhak Neih A Tha - Chinland Today Media\nNunau Hrang Tlangval le Pasal Nauhak Neih A Tha\nMay 7, 2010 5:39 pm·4 comments\nA thulu na pomrem thei lo tla a rak si men thei nan a dikzia a nini in a lang vivo thlang ruangah mipi ih theih ding ah pholang atul thlang. Thuthangca le cabu tampi ah nunau ih thinlung ruahnak nuam ding ah le taksa no ter sinsin thei nak ding ah tlangval le pasal nauhak sawn neih a tha tiah nganmi ca pawl siar ding a tam sinsin. Zingzawitupawl cun falapawl nuam le lungawi ih an um thei nak dingah tleirawl tlangvalte nei cio ding ah ruahnak an pe.\nFala pakhat in a mah hnak ih tlangval nauhak a kop tikah a thuruahmi le a thurelmipawl a thei ih nauhak tleirawl bangin thu an ruat sal ih nuam le lungawi zetin an um. Cun, mah hnak ih upa sawn pasal nei le mah hnak ih nauhak sawn pasal nei pawl thusuhnak neih a si tikah pasal nauhak sawn neipawl an nun a nuam sawn thu an dawng tam sawn.\nCun a tlangpithu in nupi upa sawn neitu mipapawl cun an nupi an zah lawngsiloin an duat thiam ih ruangah nunau hrang ih nun nuamnak pakhat a si. Ram tampi ah fala upa deuh pawlin tlangval tleirawlte kopi ding ah an thlang rero thlang tiah thuthangca pawlin an sim.\nRev. Dr. CJ Hrang Hmung says:\non May 8, 2010 at 2:55 pm\n“Nunau hrangah Tlangval le Pasal nauhak neih a tha” ti hi khat lam ahcun a diknak zawn tampi a um ko ding. Cuvek tthiamtthiam in mipa hrang khalah a si ve thotho in ka ruat. Ziangah tile kum tamzet pacang in fala no tete an tthit tikah an thin nom le nom lo cu sim le rel ding ka thei thluh lo nan an taksa cu a no deuh cuang. Cun Kawlttong tthim an sim ttheu bangin, “Nua Oo Myitnuh Caih” (Caw tar in hram no a duh) tibang in zopoh khalin mahhnak ih no thawn an um tlang tikah caan a hung rei cun zo a tar deuh ti theih a har ih an no daan a bang aw in ka thei. Ka theihthiamtukmi pacang 4, 5 lai khal anmah kum hnakih a hrekkhat zik lai tam, an fa le rual tluk an tthit tikah an no nasa ti ka hmu. Curuangah nunau hrang lawngah si loin mipa hrang khalah a si thotho hmang maw, tiin ka ruat. Ka palh le in ngaithiam hram uh. Ka hmuhtonmi tampi sungin ka tarlang vemi a si.\non May 10, 2010 at 7:51 am\nHi mi ca ka siar ih ka hni rero. Kum 40 tlun na kim tik ah nanpaa nih nu nau note a zoh sal ding.\non May 11, 2010 at 5:07 pm\nna ca ngan mi cu ka lo lung kim pi zet. asinan mi pa pawl cu an nu pi an tar hmu in fala no te dang an duh sal ding. cu ruang ah mipa u pa sawn a tha deuh. nu nau pawl cun mah hnak ih rin san tlak mi mipa an duh. an mah ai ih nau hak an neih ah cu an duh vek an rin san ngai ngai thei lo ding.\nAndrewa Tuallawt says:\non January 2, 2012 at 3:38 pm\nKei cu Nupi ka neih dingle nupi no te ka nei ding, Tarkun tiangin rinum tak in kan lengza thei ding cu mi ka ruah ah, mah hnak i upa cu ka duh lo hrim hrim\nka tlangval pi pawl tla ka sianglem lo, Ka siar i ka pawm thiam zet si nan short period long nawm nak a si…………………………..


Malaysia ih hnaṭuan Myanmar mi Thawngteel in Tlunthei Danding ngaihtuah Taalbuai | Falam Online Media\nMalaysia ramsung daanlo ih luttu Kawlram mi hnaṭuan tamzet cu Covid – 19 ruangah hnaṭuan ding nei loin an um ih Kawlram ih tlung thei saldan ding ngaihtuah in an talbuai rero a si.\nKuala Lumpur, Myanmar embassy in Malaysia ram ih hnaṭuan kawlram mi pawl mah ram ih tlungthei danding ngaihtuah in an hmin, kum, umnak tivek ngan ih tlungding dilnak ca ngantu 2000 an um zo.\nCupawl lakih Kawlram tlungthei salding beiseinak neivetu Ye Min Htet cun “embassy ih tlunding dilnak ca nganding an suah mi ka ngan ṭheh zo ih June 29 ah ka kuat zo. Aṭulmi zuk khal ka ben, kut neh khal ka sut zoih ka kuat zo. Tuahcun an lam ihsin letnak ca ka hngak a si. Over stay in ummi ka si ih hnakhal neilo paisa khal nei nawn loin rualpi hnen ah ka um. Acangthei asile kawlram ah zamrang theitawk ih tlun ka duh” tiin a sim.\nMiṭhen cu Malaysia khawte ih um khal an um ih vak-suk-so harsat ruangah Myanmar embassy ih casuah mi kuat theilo khal an um.\nEmbassy cakuatding harsatnak tongtu Aung Aung cun, “Ca suah mi link pawl cu Malay dawr ah tuah a theih lo, Myanmar font nei mi Kawlram dawr lawng ah tuah a theih. Ka feh nak dawr le an phit. Hnaṭuantu pakhat hnen ah in bawm hram aw ka ti nan a boss pa in a duh lo. Nan inzangfah salih in tuahsak.\n“Ngan ṭulmi le zungpi num ding khal ka ṭheh hrihlo. Zuk le ben ṭulding ti a siih zukawknak dawr hawlin ka vak vivo laiah Malay palik thawn kan tongaw ngahih ka paisa nei mi 600 sung ihsin 500 in ka tlanaw. In kai loih ka van ṭha. Hivek dinhmun thawn cahnah ngah ding cu ollo. suakvak ngamlo dinhmun ah kan um.” tiin a sim.\nMalaysia ih hnaṭuan, daanlo ihluttu Myanmar mi pawl cu cozah hnen ih paisa kuanta loin ka thlah hai loding tiin Malay cozah in a sim ih ziangvekin thu a suah sal ding ih ziangvekin tawlrelnak a nei ding timi hngakcuahco in an um a si.\n← Leitlun Buaiter theiding khawpih Ṭihnung Virus thar hmusuak\nU.S. Mayor 11 pawl in Paisa fai in ramsung mipi Bawmduh Hminkhennak nei →\nHarhdamnak Zungpi in Myanmar rampi ralrinnak a pe\nDecember 16, 2020 December 16, 2020 Ni Hnem Sung 0\nTufang boruak ah Thuthang dik rori theih na duh le himi FB Cahmai pawl hi rak thlun aw\nSeptember 8, 2021 Ni Hnem Sung 0


A Dik Lo Ih Hmuhnak - Chinland Today Media\nApril 17, 2010 11:23 pm·0 comments\n1 Timote 1:18-20\nTimote, ka fapa, na tuah dingmi pawl na hnenah ka lo ap. … Thinlung thiang nei in na zumnak fekter aw. Mihrek cu an sia-ttha thleidan thiamnak thinlung an thlun duh lo ruangah an zumnak an siatter ttheu. – 1 Timote 1:18-19\n– 2 Samuel 3-4\n– Luka 14:25-35\nWilliam Scoresby cu kum zabu 19 lai ih tinbaw hnattuan, Pathian in a hnattuantu dingih a kawh mi pa a si. Pastor a ttuan hnu khal ah tinbaw hna a ttuanlai ih a hmuhtonmi tinbaw fehnak lamhmuhtu cet ih hnattuan daan a thinlung sungah a taapzet. Thu a zingzoinak ihsin a hmuh suahmi cu: tinbaw thar tuahmi pawl ih a sunglam cet cangvaihnak in lamhmuhtu cet hnattuan a mer sual thei. Cuih tinbaw cet thilri hnattuannak cun lamhmuhtu cet hnattuannak dik lo ko a tuah thei ih harsatnak a suahpi thei, timi hi a si.\nHih lamhmuhtu cet siar sualnak le a dik lo ih Bible zirhnak hi bang awknak an nei. Timote 1 sungah Paul in, “Thuanthu menmen le an suahkehnak pupa hmin pawl uarnak (c.4) in Pathian thurin a thlengh,” ti’n raalrinnak a pek hngai. Zirhnak dik lo zirhtu pawl, “An tinbaw a siat theu,” a ti. Alexander le Humenaeus cu Pathian Thu dik loin zirhtu an si (c.20).\nTuih ni Kawhhran khal ah Bible thudik hi a thlengh duhtu le zum loin thusut duhtu mi tampi an um. Kanmai’ ruahnak in Pathian ih Ttongkam kan thlengh thei lo. Bible cu kan nunnak lamzin in khihhmuhtu a si. A dik lomi lamzin khihhmuhnak va raalring aw. – Dennish Fisher\nPathian Thu thianghlim kumkhua in a dik,\nPhaan ding um loin a hmun ringring ding;\nMinung ruahnak le tumtahnak hmuahhmuah,\nFanghii bangin a hlo hmanah. – Anon\nMifim sinak ih a dot khatnak cu thudik theih khi a si ih\na dot hnihnak cu a dikmi le dik lomi thleidan thiam khi a si.


Japan Finance Minister Zu A Ri - Chinland Today Media\nJapan Finance Minister Zu A Ri\nFebruary 18, 2009 5:40 pm·0 comments\nFeb 19,, 2009 Leitlun ramlian leh ram ropi G 7 ram aiawh hruaitu pawl tawmkhawm awknak Italy ram Rome ih an tuahmi ah Japan Finance Minister, Shoichi Nakagawa cu zu a rit ruangah a hna ihsin banter asi ding. Japan ram Parliament in an ram Budget a pawm veten a banding thu khal a puangzo.\nHi G 7 tawnkhawm nakih zu a rit ruangah Shoichi Nakagawa hin ngaidam khal a dilih.zu a in tamlo thu leh a taksa a nawnlo ruangih zu malte a inthu khal asim.\nFinance Minister rori bangding khawpih zu a incu Japan Prime Minister Taro Aso, ih hrangah cun mualpho thlak leh ningzakza ngaingai asi.\nTuikum hi Japan ram Parliament hril awknak dingkum asi betih. an hrangah tlaksiat nakih an hmanphah a phan umzet, Tu khal ah mipi ngaihdan ah an dinhmun hi a sanglo zetih.\nTV ihsi a langdan khal ah Minister hi a mitmeng leh a tongkam khal a fianglo ti a fiangzetih, It thatzik suarsi in a um tiah an sim, Vawikhat tlacu Bank of Japan Governor thusuh nak an tuahlaiah a maisan dinghmang tiah a ruatih.\nDemocratic Party Secretary General Yukio Hatayama, cun an ram Finance Minister umdan cu mualpho thlak leh ningzak za ngaingai asi tiah a sim.\nAustralia Meisa Kang Dinhmun\nAustralia ramih meisa kang ruangih mithi cu 200 an kimih. mithi an um bet vivo an zumthu police pawlcun an sim. Meisa kang phalmit tupawl cun Victoria State ih nisuah naklam ih Kinlake bialah minung kang ruang 11 an sarbetih. Hi meisa kang ruangah minung umnak In 1,800 a kangsiat ih Minung 7,500 in umnak In neilo in an um. Police pawlin an simnak ah meisa kang hmuntam zetih a suakmi ah hmunhnih cu misual pawlih nawhkang mi a si tiah an sim ih Himi thu ah Brenden Sokaluk kum 39 micu an kaiih thubuai ritzet phurhter asiih Court in thimlo a coter asi ah cun kum 25 tiang thawng thlak theih asi.\nVictoria State Police Deputy Commissioner Kieran Walshe, cun himi meisa kangih thipawl mihrekkhat pawlcu zo annsi ti theih theilo ding khawpih kangsiat an tamtuk ruangah an hmin leh an sinak thei fiangtheilo mi tamzet an um tiah asim in mipa maw nunau ti theihtheilo mi hman tampi an um tiah asim.\nMichael Phelps In Rit Theih Thil A Fawp\nUS ramih tidai leuh thiam leh cak hminthang nikum Beijing Olympic Gold Medal 8 latu Michael Phelps, kum 23 micu. Rit theihthil a fawhlai zuk thehdarh asi ruangah thubuai tuahsak asiih. Asinan South Corolina Sheriff cun a thubuai tuahsak sal lo ding tiah a sim. Micheal Phelps hi US Swimming thu neitu pawlcun thlathum an rak cawlter zo ih. Micheal Phelps cun tikcu can khirhkhan leh harsa a tawnmi pawlcu ni-in a liampi zik tiah asim ih thil sual a titum nawnlo thu khal a simcih.\nBritish thuthangca pakhat cun Micheal phelps, ih rit theihthil a fawhlai zukhi Olympic Gold Medal 8 a lakhnu thlathum ih lakmi asi tiah asim. Micheal Phelps hin rit theihthil a ti leh ti locu a rello ih. Rechland County Sheriff, leon lott cun Association Press hnenah cun thubuai tuahsak dingih nawrci cu asilo nan a thilti micu zinzawi vivo a tul asi tiah asim. Micheal Phelps hi US rampi cawisang tu leh mipi ih ngaihsang zetmi si hman sehla dan dinglai tlunih ummi asi cuanglo ruangah zinzawi a ttul asi a ti.\nJapan in kawlram raltlan 30 a la ding


Ralhrang Pawlin Mindat Ah Mi 2 An That Ih An Urkang – Meifar\nRalhrang Pawlin Mindat Ah Mi 2 An That Ih An Urkang\nDecember 29, 2021 admin Lawrkhawm 0\nChin State, Mindat ramsung, Yaek khua kiangah ralhrang pawlin mi 2 an that ih bike pakhat thawn an urkang cih. Ralhrang pawl cu Mindat ramsung khua dangdang ah an feh vivo ih khuasung mi an kai, an hruaihlo ṭheu.\nCDF-Mindat ṭuanvo neitu in, “Khuasung mi 2 cu December 27 ah ralhrang pawlin an that ih an urkang, ralhrang pawlin khuasung mipi pawl an kai ih an hruaisuak ṭheu. An urkangmi 2 cu zo an si ti kan thei hrih lo” a ti.\nDecember 28 simlam ah ralhrang pawl cu Yaek khua ah an va lut ciamco ih a zan cu an riak. December 29 zingah ralhrang pawl cu Mindat khua sungah an va lut, khuasung mi 2 an kai ih hridai thawn an tawnbet hnuah an hruailai cu kiangkap um pawlin an hmu.\nDecember 17 ihsin ralhrang pawl cu hmunhnih rori in Mindat ramsung ah an va lut ih tualsung mipi kilhimtu pawl thawn an kapaw rero, December 26 tiangah vei 8 hrawng an kapaw zo ih cutawk ah ralhrang 8 an thi ih hliamtuar khal tam zet an um.\nHlanlai Biakinn Sia Kiangih An Sar Mi Thilmak Zet Cu Ziang A Si Ti An Theifiang Zo\nTlawng Sayama Gyi A Awkaw That


Sagaing Ramsung Ah PDF Pawl An Cak Deuhdeuh Ruangah Min Aung Hlaing In Special Ralkap Pawl A Kuat – Meifar\nMyanmar ramsung buainak ah Sagaing, Chin ram le Magway ramsung ih mipi kilhimtu pawl ih thazang a cak deuhdeuh. Sagaing ramsung ah doawknak nasa zet a thleng zo ih ralkap pawl an duai ringring.\nCuruangah Sagaing, Chin ram le Magway ramsung ih ralkap pawl hotu cu an inn ah an kharhkhum ih misual hminthang ralbawi an timi Lieutenant General Than Hlaing an kuat. Lieutenant General Than Hlaing ih tomi motor khal PDF pawlin bomb in an rak puah ruangah a lu ah hliamhma a tuar.\nOctober 27, 2021 zingpit nazi 2:00 ah Kawlin-PDF in ralkap 100 hrawng umnak pahnih cu veilehkhat ah pukpi le meithal in an va kap ciamco ih ralkap 40 an thi. October 28, 2021 sun ah hmun dangih um Alaung Min Special Operation pawl cu Sagaing ramsung ih um PDF pawl nuai dingin an kuat.\nHelicopter 6 le doawknak vanzam thawn an poksuak ih, an hotu in Sagaing ramsung thianfai dingin forhfialnak a nei. Sagaing lamzin ah ralkap motor bomb puah tong an rak tam tuk zo ruangah tlunlam ihsin an herkual rero thlang. Sagaing ramsung ah ziangtin caan an va hmang ding ti cu theih a si hrih lo.\nA Nupi Kiangih Um Har A Ti Tuk Ruangah Palik Hnenah “Hellram Ih Um Vek Ka Si, In Kai Sawn Uh” Ava Ti


An Uico Hmin Ruangah An Innhnen Tei In An Urkang – Meifar\nAn Uico Hmin Ruangah An Innhnen Tei In An Urkang\nDecember 23, 2021 admin Leitlun 0\nIndia ram ahhin uico hi an ngainiam zet. Gujarat khawpi ih um innsang nu pakhat cu an uico hmin ruangah an innhnen tei in datsii in an tawih ih an urkang, hliamhma nazet a tuar ih siizung ah an tuamhlawm rero lai.\nAn uico hmin ah “Sonu” tin an phuah, an innhnen nu ih hmin khal “Sonu” a si ruangah an uico hmin an ko tinten an rak thinheng thei tuk. Kum 35 mi Neetaben ih pasal le a fale 2 cu innleng ah an suak ih cumi sungah an innhnen tei mi 5 in an va lutchilh, an uico hmin thuhla cu an rel ih ṭongkam an el’aw ciamco.\nAn innhnen pacang in Neetaben cu a hringhro ih an ṭongkam ngai paih loin coka ah ava lutsan ruangah coka ah an va lutchilh ih datsii in an tawih hnuah an urkang.\nNeetaben cu bawmnak dil in a au ciamco ih vengsung mipi pawlin meisa cu an thelhmit sak, a pasal khal ara thleng ve hngal ih siizung ah an tlanpi, a nunnak cu seherh um dinhmun a si lo ih palik sakhan ah thubuai an thehlut. An innhnen tei in an uico hmin cu “In tihrimnak ah a hmin an phuah hrim” tin palik hnenah an sim thei ve.\nPalik pawlin hitei innsang hnih cu ahlan khalah tidai thuhla ruangah an rak sualaw ciamco, asinan an tidai thubuai cu an tifel aw thei” tin media hnenah an sim thei. Palik pawlin mi urkangtu innsang member 6 cu mithat tum thubuai, mi leiram sungah daan loin lut thubuai le mi hmuhsuam thubuai pawl an orhter nan tutiang ah zohman ah an kai hrih lo. (#India Times)\nChristmas Laksawng Ah A Tlangval Cu Nunau A Pe


Mah Le Mah Siatsuah In Tlangval Kum 24 Mi Thi – Meifar\nJune 25, 2021 admin Lawrkhawm 0\nKalaymyo Taungphila vengih um Salai Vum Za Lian (kum 24) cu rittheih thil ruangah tuizing khuavang hrawngah A-lah-Kah (2) tlawnginn (Ahlan ih a hmat 13 tlawnginn) hawi sirah a ruak hmuh a si thu theih a si.\n“Tulai covid ruangih thi a si lo, ralkap kut tuar khal a si lo, a taksa ah hriamhma zianghman a um lo. Rittheih thil ruangih thi a si ko, sii a sok a si ko ding. A kut ah sii dawhnak khal a um, a mask bun mi khalah sii a um” tiah a sungkhat pawl cun an sim.\nSalai Vum Za Lian hi tui kum April thla ah Mizoram, Aizawl ah a feh. Khi lam lockdown ruangah a ra tlungih mizan (June 24) nazi 4 hrawngah inn a thleng.\nMizoram lam ah vei 2 covid-19 cek a si ih positive a si lo tin thoh-kha-nsa khal a run tlun tiah theih a si. Mizan nazi 6 hrawng in inn ihsin a suak ih a zan a tlung nawn lo, tuizing nazi 8 ah phum a si. (#Chinlung Today)\nTulai Boruak Sia Ruangah An Innluahtu Innsang 17 Cu Innluah Man A Olh Hnuah ‘Harsatnak Nei Pawl Cu In Sim Uh’ A Ti


China, North Korea, USA : Ziangtik Lai Caan Khalah Ralpi A Suak Thei - Chinland Today Media\nApril 14, 2017 4:52 pm·0 comments\nChina cun North Korea pawl ih cangvaih dan a zoh ah thinphang za a si thu cu ‘ziangtik lai caan khalah buainak a suak thutthi thei ringring’ tiin ralrinnak a rel. Ralpi a rak suah pang khalah zohman nehtu cu an um lo ding titla in a ti.\nChina Foreign Minister Wang Yi cun US pawl ih an auaw suah mi North Korea pawl pariih a seherhnak le a thinphanpinak thu pawl cu a sim. ‘Thuhla pehpar mi zaten cipciarzet in daithlangloten kan ngaihven ringring a tul a si’ titla in a sim bet.\nHi tiih a simnak san khal President Donald Trump in mani sun tlawngkai nili, April 13, Thursday ni ah “North Korea ih buainak pawl kan ngaihsak a tul” tiih a sim mi ruang khalah a si tin BBC in a tarlang. US in a raldonak ralthuam tuum pawl phurnak longtuum cu Korea tipi vaukam lam pan in a rak thlah zo fawn.\nTrump ih thusimmi cu tuni Friday, April 14 ah North Korea pawl cun ‘zangfahnak telloin kan rak kham ding’ tiin an rak let.\nUS ih a thinphanbik mi pakhat cu N. Korea in Nuclear dang puahsinnak a nei sal ding tihi a si. US le China hi N. Korea thu ah an tangtlang ih kan dungzarh lamah Florida ah China President Xi Jinping thawn lungkimtlangnak khal an rak tuah. An rak tuah mi lungkimnak ah N. Korea tlun ah sumdawnnak lam ih rikhamcin tuah ding pawl a tel.\nTui’ US le N. Korea thu ih China a lungphanbiknak pakhat siih lang mi cu buainak a suah pang ahcun China ramri ah buainak dang raltlan harsat buainak dang suak bet ding ti lungphannak pawl a si.\nChina cun lungphannak dangdang pawl nei phah cing cun N. Korea hnenah sumdawnnak lam ih rikhamnak hrang Air China vanzam Beijing le Pyongyang karlak ih zuang pawl cu veilekhat ih thlengcih (direct) mai nawn lo dingin April 17 ihsin khamnak a tuah thok.\nCumi laiah leitlun piih an thinphan mi pakhat cu North Korea in a veiruk (6)nak nuclear hi tui zarhte ni an lal hmaisabik Kim II-sung ih a kum 105 kim ah an puah sin ter pei maw timi hi a si. Hi mi ruangah US in hitih a hringhronak bik khal a si an zum cio.\nNorth Korea’s Deputy Foreign Minister Han Song Ryol hi US president Trump in North Korea tlun ih a cangvaih dan hi midang ziangsiarlonak le hngalhngonak a si tiin a ti.\nNorth Korea thawi naihniam awtu pawl ih an sim dan ahcun ‘thermo-nuclear ralpi’ hi ziangtik lai caan khalah suak thei a si tiin ralrinnak a rak sim.#


Ralhrang In An Kaihmi Mino 5 Cu An Velhnak Ruangah An Haa A Kiak – Meifar\nRalhrang In An Kaihmi Mino 5 Cu An Velhnak Ruangah An Haa A Kiak\nRalhrang pawlin lamzawhnak ih tel nunau 3 le mipa 2 cu an kai ih nasa zetin an hrem ciamco, an velhnak ah an haa hmai khal a kiak. March 13, 2022 ah Yangon, Botahtaung ah lamzawhnak an nei ih ralhrang uknak an duhlo thu an langter.\nCutawk lamzawhnak ih tel kumkim lo nunau pathum an kai. An hmin cu Ma Aye Chan Mon Phyo (kum 16), Aye Myat Thu (kum 16) le Marukiya (kum 14) an si. Ralkap le palik pawl cu hnipuan pangai hruh in an va feh ih lamzawhtu pawl cu an vuak ciamco hnuah an kai.\nMarch 16 ah Yuzana Plaza hmaiah duhphorhnak an tuahsal ih cutawk ah mipa pahnih an kai, an hmin cu Ko Hein Htet Paing (kum 16) le Ko Aung Kaung Myat (kum 22) an si. Ralkap sakhan ah an hruai ih nasa zetin an hrem ciamco, an hmaiah an sit ih phar ah an sawh. An hremnak ah an haa a kiak ih zianghman thei loin an tlu.\nKo Hein Htet Paing ih pa khal an kai lawk nan simlam ah an suahsal. An kaihmi pawl cu an innsang lamin an pehtlaih thei nawn lo ih an nunnak hrang an seherh tuk. An kaihmi mino pahnih Ko Nay Lin Htet (kum 16) le Ma May Lay cu khuitawk hmun ah an hruai ti khal an thei lo, an thi maw an nungdam lai ti khal thei loin an hlo.\nRalhrang In CDF Pakhat An That Ih A Ruak Kiangkap Ah Bomb An Kam\nUS Ah Chinpa An Kap That


Al-Qaida Pawl Neh Dingin Obama In Timtuah - Chinland Today Media\nFebruary 25, 2009 5:36 pm·3 comments\nAl-Qaida Pawl Neh Dingin Obama In Timtuah Nak A Nei\nUS President Barack Obama cun an ram rorel nak Congress In hnih pumkhawm awknak hmaiah a vawikhat nak thu a simih Obama cun Afghanistan leh Pakistan thu reltelin. Leitlun khatlam ramih minung khal si haisehla Mi hrekkhat in America donak dingih misual leh Tapung pawl an ram leilung an hmanter asi ah cun US cun rem a tilo dingih America leh a thurualpi pawl cun Al-Qaida leh misual pawl do neh dingah timtuah awknak thar a nei asi tiah a sim.\nAsim bet nakah Obama cun America ramin sumpai dinhmun ih harsat nak nasazet a tawnmi cu a pahtlang dingthu asimih. Dan tuahtu pawlcu raltha zet leh fimzet ih hnattuan dingin a cah. Cumi laiah Republican pawlcun Obama ih ruahman nakcu thilharsa tuk leh sumpai cemtamtuk dingmi thil asi tiah an sawisel. Relzo vekin President ih ruahman nakvekin an ram tundin salnak ding Senate in Dollar Billion 787 cu a rak pawm felsak zoih President ih thusim mihi Louisiana Governor Bobby Jindal cun a ngaisang tuk lemlo Republican pawlcun Cozah ti cak hi US ram ticak nak asi ticu thil pawmharsa an tithu an simve.\nMonzer Al-Kassar Kum 30 Thawng Tla Ding\nSyria ram mi ralthuam thawi sumdawng milianzet Monzer Al-Kassar kum 63 micu Colombia ramih Farc tapung pawl hnenih ralthuam phunphun Dollar million ziang mawzat man zuartum ih puh asi ruangah New york Court cun kum 30 thawngtla dingin a tlunah thutthen nak a tuah. Cui hleiah a rualpi pakhat Chile rammi Luis Felipe Godoy khal Court in kum 25 thawngtla dingin a relcat ve. Monzer Al- Kassar hin Forc Tapung pawl hnenih ralthuam a pekding mipawlhi Leilung par ihsi Vansang kahnak Missile, Grenade, Launcher Machinegun leh meithal dang thazetzet pawl an si.\nHi Forc tapung pawlhi rit theithil thawi sumdawng an siih. US cozah in nasazet in a do ih cu ruangah US Cozah Do nakdingah Forc Tapung pawlih hman dingmi ralthuam asi. Monzer Al-Kassar kum 63 mihi milianzet asiih Spain ramih ummi asiih Leitlun ralthuam thawi sungdawng lakah hmin langsar zet mi asi. Hi Monzer Al-Kassar leh a rualpi pa hi Intelligence Officer pawlin an kaiih. A kaitu Intelligence Officer pawlhi Forc Tapung pawlvekin an tuah aw ih an dawr awklai pawlkhal a thupten an rakzuk thei thluh.\nUS District Jude, Jed Rakoff cun Monzer Al-Kassar hi mifimzet leh thilti theizet mi a siih sumpai ah buailo sehla miropi hminthang asi a zumthu a sim. Spian ramih Madrid khawpi ih US Embassy cun Kum 1970 hrawng ihsin Monzer Al-Kassar hi tapung pawl dangdang PLO, Nicarague, Bosnia, Crotia, Iran, Iraq, leh Somalia ramih misual tapung pawl hnenih ralthuam rakpe ringring tu asi ati. Kum 1985 ih Egypt ramih tipi thuanthum lawng tumpi Achille Laura, hruaihlo nakih an rak hmanmi khal Monzert Al-kassar hnenih si an rak leimi asi tiah theisuahsal asi.\nTurkish Vanzam A Tla\nMizan ah Turkish Airlines Vanzam Boeing 737-800 khualtlang minung 135 phurtu Vanzam cu Amsterdam ih Achiphol International Airport ih a ttumzik laiah a tla ih Mithi leh hriamhma tuar zianghmuah an si ti thu an puangfel hrihlo. Hi Vanzam hi Istanbul ihsi Amsterdam panih zuang asiih Airport kiangih Mawtaw zinpi kiangah a tla ih Vanzam hi hmun hnih ah a tanih tanthum ah a suak asi. A tlak naksanbik hi thei fiang asi hrihlo. Schiphol International Airport hi Europe ram pawl ih Vanzam ttumhmunah a hlunghlai bik 5 lakih telmi asi.\nBangladesh Ralkap In An Hotu Pali Kapthat\nBnagladesh ram Dhaka khawpi ih Bangladesh Rifle (BDR) hmunpi ralkap sungah buainak nasazet a suakih ralkap officer 4 kahthat an si.Hi buainak a suahnak sanhi ralkap pawlin an lakkha a maltuk ruangah leh ralkap sungih kaihhruai awkdan ah harsak nak a umih cu ruangah ralkap hrekkhat pawl lung awilo in an umnak hmunpi Bahrik sungih sin meithal in an hotu pawl an kap ciamco ih Office pali kahthat an siih officer dang ziang mawzat cu In sungah kaihih hrenbet lai an si.\nAn kahthat mi lakah hin (BDR) Director General khal a tel (BDR) hmunpi hi Dhaka khawpi Pilkhana vengih um asi ih hibuainak tireh dingin Cozah thunei tu pawlcun Ralkap leh Palik ziang mawzat cu Helicopter thawn an thlahcih ih. Bangladesh Prime Minister Sheikh Hosina cu ralkap hel pawlcu an ralthuam retih an duhmi reltlang dingin a sawm nan Ralkap Hel pawlhin PM cu (BDR) ih fehdingin an ngenve. (BDR) In pi sungah hin meithal puak a tamtuk ruangah ralkap dang pawlkhalin ziangtiih luhcilh dingha asi tiah an ruat rero laiih Meithal puaklerh meikhu a tamtuk rungah luhcilh ngam asi hrihlo Inpi sungih thil umdan leh thiltidan ding khal theihthei nak zianghman a um hrihlo, Ralkap leh Palik pawlcun (BDR) Inpi cu ankulh thluhih asi nan a sungih sin meithlal in an rakkah ve ciamco tuangah mitam piih hriamhma an tuarih Dhaka Medical College Hospital ah phurhcih an si.\nHi buainak suahnaksan hi Cozah hlawntum nak lamruangih buai ansilo ih ralkap sungih hoha awkdan thatawklo ruangih ralkap hrekkhat lung awilo an si (BDR) insung ihsin mi pakhat cun Aurin nakthawn thu a simih a rualpi pawlcu zovek ralkap leh ziangvek ralthuam thawkhalin runglut haisehla ralthazet leh lungrual zetih rakdo veding in a simhai. Bangladesh ramhi 1971 kum ah Pakistan ramih sin Independent rak ngahmi asiih cumi hnuah Cozah hlawnthlak leh buainak hi a suah phahphah theu asi.\non February 25, 2009 at 6:04 pm\non February 25, 2009 at 6:05 pm


Inn lam cakuat ( Piangte hrang) - Chinland Today Media\nInn lam cakuat ( Piangte hrang)\nJanuary 19, 2009 7:38 am·0 comments\nA nu le pa in Piangte cu ca an kuat\nKan ngai zetmi Piangte, Pathian zarah na dam ti kan thei ih kan lungawi tuk. Kan Bawpa Pathian hmin kan thangthat. Cun, kan dungih sumpai in kuatmi khal kan rak hmu zo. Hivek fapa kan lo nei hi kan lungawi tuk. Cun nangmah tla na damlo pang ding maw, ralringten um aw. Rawl tla thaten ei aw la, na hriselnak thaten enkawl tha aw.\nNa kiangah le kan um fawn lo, kan lo ruat tuk so khaw. Inn cawmtubik na si kha. Cun maw Piangte kan lo sim theu bang in, Kawlram cu a nini in thil man a kai ih paisa hi a har thei tuk. Sumpai lo dil khal nuam kan ti nawnlo. Kan sung le kan rual zet fawn. Ziang asikhalle kan um daan na theih theh cia si.\nCun kan lo cah theumi Pathian tihzah ding kha maw…ram dang, ram nuamah na umih na ralrin a tul. Kan lo cah ring ring kha maw…a hleice in na nu ih a lo cah theumi, mi pa cu a hleice in fala ah nan ralrin a tul. Fala hi duhtuk ding an si lo. Pathian in na nupi ding cu a caan te ah a lo pe leh ding. Kan khua khal ah fala fel ngaingai an tampi ko… cuangcu kan cah leh ding.\nCun a pahnihnak ahcun sumpai thu ah, ralring ten sumpai hmang aw. Na nu le pa kan tarzo. Kan tuansuak thei nawnlo. Na hna tuan le na paisa kuat ring in kan um ti na theih a tul. Sumpai hi hmannak ding le hmanlonak ding a um ih hmanlonak dingih rak hman sual tla a um pang theu curuangah ralringten sumpai hmang aw tin na nu thawn kan lo cah sal.\nNa nau le in le, nitin ziangtikah u Piangte in paisai in kuatsal ding an ti ringring fawn. Cun apathumnak ahcun zu le sa. Piangte nang cu na nauhak lai ihsin zu le sa lamah na thianghlim tukih a lungawi um tuk. Zu le sa lam ahcun na fel ti kan thei ih hna a ngam. Asinan ralrin tluktu a um lo pi.\nNa pa ih a lo sim theumi na manglai maw “Minung hin famkimlonak zawnte le tlaksamnak zawnte kan nei” a ti mi kha.?! Nang cu mi dang bangin na sual dahlo kha. Ngainak thu ahcun kan lo ngai thei tuk, na zuk tete pawl kan zoh tla le cu kan tap phah phah, asinan kan harsat tuk si maw…\nCun, kan inn kiang ih na thingkung phunmi pawl tla kha an thang zet. Na nau le pawl khal in an lo ngai thei tuk. Kan nau tabik Mente tla cun U U ngaituk zo a ti rero theu. Tuikum Christmas vek ah tla cun na ra tlung tum pei cu ti aw….sumpai na rem caan le tiah so khaw…Cun nupi lam cu na no lai in kan thei. Nupi cu ralringten na nu le pa duhzawngte kan lo thih sak ding so khaw. Ralringten nupi cu neih ding, a tui kan khua ih na rualpi, nupi nei pawl khi zoh awla, ziangtluk an harsa, na theimai ding, cun nupi sual nei ngah pawl khi ziangtin an um timi cu kan sim tul loin na thei ko.\nCun, Piangte zantin ten na hrang rori ah thlacamnak kan nei so khaw. Na hna tuannak le na ca zirnak khal ah rinum takten um aw. Tuini tiang na nu le hmin na ti se hrihlo. Kan kawhhran ih mino pawl tla tlanghna an tuan caan ah an lo hlam theu. An lo ngai thei zet.\nNa rualpi Sang Sang le Tluangte pawl cu a caan le kan inn ah tingtang tum in an ra theu nan na um nawn silo an to rei dahlo…Piangte ra tlung cing pei maw tin an lo sut theu. Kan thin a thar theu…Kan duat Piangte hi maw, harsatnak ruangah maw, mai runinn hman hlum thiamlo in sukso a tawi vak rero kan lo ti.\nNa rualpi pawl cu kan kawtka ah an vak sukso theu ….Piangte cuvek pawlih nun daw hlah aw…ni khat ni ni ahcun maw…kan khawpi bawmtu ah na cang sawn sing si…”Har hmaisak le nuam neta” timi thufim na mang ding kan duh.\nCun nikhat ah nazi paziat hna na tuan…?\nThlakhat ah paisa ziangzat na ngah thei …?\nHi kan lo suhmi fiangten in rak sim leh aw la.\nNa nu le pa le Email kan thiam silo, na nau le pawl le tlawng an kai theh fawn si. A tu, hi cakuat hi na rualpa Hngakte mail ID an ti maw…cumi in kan rak kuat ding in kan rak fial….Hngakte hi kan parah a tha tuk ke…in hmasawng hlah uh in ti ringring…Na nu le pa cu cathiamlo tiah zianghman kan theilo so khaw.\nNa nau Hnemte le Aate tla Christmas poket money na kuatmi kan rak pe ih an lungawi tete cu e! Kawl ram cu sumpai hi lakluhnak ding a um lo. Hman lam le a ol fawn si, buai thlak tuk.\nA tu tla hi Malaysia ah fala tlangval an feh celce so khaw…cun refugee nan ti maw…ziang a si ti khal kan thei lo a tihnung vek tla in an sim fawn aw…cucu, khavek Refugee dil dingin an feh an ti….Na rual Liante tla kha a nu le pa in Malaysia ah an fehter tum ta….Khamte le a rualpi pawl cu an feh zo so khaw….\nPiangte……kan lo ngai tuk so khaw…\nThla kan lo camsak\nCa a lo kuattu\nNa nu le pa\nLeitlun Mi Thaubik Nu Na Tawng Duh Maw?\nKa Rak Sir Aw Dah\nLo Ngai Hi Ka Ning


Falam : Daan pahbal in a thupten Vok an that nak san | Falam Online Media\nFalam : Daan pahbal in a thupten Vok an that nak san\nTulaifang Falam khuasung ah a thupten vok that an tamtuk ruangah cozah siannak licence thawn Bazar ih Voksa zuar tu pawl in sungralnak an tong.\nHih thuthawn pehpar in Voksa khung lilam ngahtu Nu Phir Thlia in a thupten Vok that pawl cu nasatak in cawhkuan pek dingin Falam Vuanthokbawi hnen ah ngennak ca a rak kuat nan mipi lam cun a thup ten an that ringring thotho.\nCuruangah Daan lo ih vok that hi a ṭha lo, Daan pahbal thil ṭihnung a si ti thei cingin ziang ruangah kan that thotho si pei timi theisuak thei dingin Falam Mino Pawlkom cun Veng tin ah feh in suthlamnak an nei ih mipi auaw cu a hnuai lam ah a sangsang ten kan tarlang a si.\n1. Covid ruangah a pum in kan khawng thei nawn lo. Bazaar lam in le kan sian zetin in lei ngam silo, tingaihnak thei lo ah kan sung ding hnak cun kan that ih a sa kan zuar mei.\n2. Apum zuar hnakin a man kan ngah tam/ṭha deuh. Tulai, puai tivek a um thei lo ruangah avokpum cun zuar a har. Kan ngen zat le kan siang zat in le Bazar lam in, in lei sak ngam lo tikah that mei a ṭul si ko.\nBalai tlunta veng\nSumpai khawlnak le Hawlnak hrangah ti`n harsa zetin vok kan zuat. Asinan a zuar lam ah kan duh vekin kan khawng thei nawn lo tikah kan that a si mei.\n1. Kan duhzat in a Vok pum zuarnak ding a um lo ruangah that tengteng a ṭul thlang. Alakin le midang kan zem, kan ṭhen siang si lo, kan zuat peh thei nawn fawn lo, a rawl pek ding kan harsat ruangah kan that ih kan zuar si mei. Sumpai hawlnak le hmuhnak ding dang remcan a um lo ruangah that mei a ṭul.\n2. Laimi pawl ih Vok kan zuat daan hi zoh men ding le a mawinak ih zuat a si lo. Innsang sumlutnak hrangah kan zuat cio mi a si. Sumlutnak ding hrang ahcun that lole a pum ih zuar ding a si. Tufang cu puai tivek le an tuah sianglo hlei ah sakhung lam in le a pum an nei nawn lo tikah that ding lawng a taang. Kan that lawngah vok kan zuat sannak “Innsang sumlutnak” kan nei thei ding.\nKan that mei lo cun kan sung thluh, a rawl man thawn a kaih aw nawn lo. Kan ngan zat in le an lei ngam si lo tikah theih cingin Daan lengin kan that mei.\nPuai tivek a um lo tikah a pum in zuar a remcang nawn lo. Bazar lam ih an ngam zat in rawl pek cawm man thawn a kaih thei nawn lo tikah kan zuar siang lo. Curuangah Daan leng in kan that.\nKan zuar rero nan a leitu pawl in Khuasung vok hnakin hmun dangta an lei deuh tikah leituding kan nei nawn lo ih kan that mei.\n(Falam Mino Pawlkom)\n← Minung Sa ei tiih puhtuar Tlawngsaya cu German palik in an kai\nHakha ah Mi Thingkuang bauh tu Numi pakhat an kai →\nFalam, Surbung Vanzam tualrawn On puai tuah cing ding


Covid – 19 nat a kaitu hnen ah minung 140 sam an met nan zohman nathrik kai lo | Falam Online Media\nCovid – 19 nat a kaitu hnen ah minung 140 sam an met nan zohman nathrik kai lo\nJune 11, 2020 admin\t0 Comments covid - 19\nMissouri, US : Covid 19 nat nei Great Cilps sam met dawr ih hnaṭuan mi pahnih cun customer 140 pawl ih sam an met nan zohman in nathrik an kai lo thu, an umnak khua cozah in official in a phuang.\nAn pahnih in dawr pakhat ih ṭuan tlang an siih Covid -19 nat phunhmang an taksa ah a lang nan hmuhkhuh le social distancing daan an thlun ruangah natnak kai thei an ṭuanpi mi 7 le customer 140 pawl cu natnak kai loin an him dam.\nMinung 147 sungin mi 46 test nak an nei ih an zaten nat an kai lo timi hmuhsuah a si. Atang dang pawl cu Covid – 19 quarantine daan vekin inn sung ah an khum ih a ni a kim hnuah zo hman natnak an kai lo hmusuak bet a si.\nSpringfield-Green County Health Department director cun “thuthang theih nuam a si, hmur khuh le social distancing daan thlunnak ih rahsuah a si. Hmur khuh an hman mi ziang vek a si, ziang ti vekin daan an thlun timi khal cipciar takin zingzoinak kan nei a si” tiin a sim.\nTu thla sung ih suah mi Lancet medical Journal sungah hmur khuh bunlotu hnen ah Covid 19 nak hrik kaitheinak zateek 17.4% in a tam ih hmur khuh buntu hnen ah zateek 3.1% in a mal ruangah hmur khuh bun, social distancing daan thlun in um cio tum uh si.\n← Jesuh thu cawngin Mirang le Palik in Midum ke kholhsak\nTlawng ong thlang ding a si ruangah Falam Quarantine Center pahnih cu Cozah hnen ah Ap a si →\nCovid 19 ruangah KFC tag line “Finger Lickin`” An Malh\nA Bawr ah Hmaikhuh bun in Oxford Ziinpi ah a vak\nJuly 24, 2020 July 24, 2020 Ni Hnem Sung 0